14
Mǝshtǝn kǝ Yohana mǝn pi batisma
(Mar 6.14-29; Luk 9.7-9)
1 Gip wokoci ta ni gun Hirudus kum kiri bar ju Yesu den pi gwa, 2 ar ni tǝ wul mǝn pi ti mbap'e, &lt;&lt;Muntuwo, Yohana mǝn pi batisma ni tli gip mǝshi mbarǝme, ar ni kem tǝ pi bar kǝ nǝmi bi na am ju ra.&gt;&gt;
3 Domici gip muri jawo, Hirudus kem nǝm Yohana, ba ɓal ti, kan ba la ti gip bom moni domici kǝ Hirudiya nagǝr kǝ esi Filibus. 4 Den'e Yohana yari ti'e, &lt;&lt;Ar ndari kǝ gudlumi na Hirudiya da'a.&gt;&gt; 5 Hirudus ndu'e, tǝ ri Yohana eka, ama bǝrti ci ti den mbarǝme, domici wu pǝn'e Yohanawo mǝn yari shirǝm kǝ Yam ni.
6 Ama nan gas nyel kǝ dami pǝt gǝri kǝ Hirudus ɗiro, ar ni nya Hirudiya nye mǝtli dlar cina dǝ mbarǝme, ar kon Hirudus naari. 7 Ar ni Hirudus ɓe nyayi am atl tǝ wul ti'e, tii bi ti kup argon tu tǝ liri gwa. 8 Kan nasi nyayi ba yari ti argon tu tii liri gwa, ar ni tǝ wule, &lt;&lt;Dǝ bim gam kǝ Yohana mǝn pi batisma gip gal kin kǝkǝni.&gt;&gt; 9 Ar ni dun mbatl nǝm gun Hirudus hoyi. Ama tǝ tare tǝ ɓo am atl kawi, na wotli bi gǝs cina dǝ kiri kǝ ba ci, tǝ bi bi dǝ bi ti. 10 Tǝ kem ba kotǝl gam kǝ Yohana kan ra gip bom moni gwa. 11 Ba ɗǝri gam kǝ Yohana mǝn pi batismayi gip gal kini, ba bi nye gǝri kan tǝ bi nase. 12 Ar ni mir mǝn kulci kar Yohanayi ɗir pǝn dli gǝs kan wu kapka. Kan wu ri yari Yesu argon tu pigwa.
Yesu bi fingal mbarǝm zangu nantam
(Mar 6.30-44; Luk 9.10-17; Yoh 6.1-14)
13 Nan Yesu kum untuwo, ar ni tǝ to gip kungǝlǝn jikat mal kan tǝ ndara las tu mbarǝm ra dagwa. Ama nan mbarǝm kum untuwo, ar ni wu ɗǝl ɗir gip mir bǝn gǝzǝni wu kop ti den asǝm rǝn las tu tǝ ra kagwa. 14 Nan Yesu ɗǝl sur gip kungǝlǝn jikat mali kan tǝ shin domtǝn kǝ mbarǝm na womtiwo, ar ni guna ci ti den wuri, kan tǝ pǝni jen kumi dli gǝzǝnka. 15 Nan sit piwo, ar ni mir mǝn kulci kar ti ɗir kar ti, wu wul ti'e, &lt;&lt;Ɗewo gip lǝp ni, mbarǝm ra da'a, artu gas den ndetǝn wi. Ar baa mani kǝ za mbarǝm ju wu ndara wu ri gip mir bǝn jen wu wur fingal wu ci diya?&gt;&gt;
16 Ama Yesu nǝmi wur tǝ wule, &lt;&lt;Ba'e ar nǝm ni dǝ mbarǝmi ndara da'a. Bi wur ni fingal wu ci.&gt;&gt;
17 Ar ni mir mǝn kulci kar Yesuyi wul ti'e, &lt;&lt;Miwo, bǝredi nantam na kos rop ni katl mǝn ra nari.&gt;&gt;
18 Tǝ wul wur'e &lt;&lt;Ɗirim ni ɗe.&gt;&gt; 19 Kan Yesu ba wul mbarǝmi'e, wu dǝm atl den jiri. Tǝ pǝn bǝredi nantam na kos ropi, tǝ tli gam tǝ goode Yam kan tǝ cecceni tǝ bi mir mǝn kulci kar ti wu bi domtǝn kǝ mbarǝmi. 20 Kup gǝzǝn ba ci wu laa'i tu gǝzǝni, kan wu dom mir roɓǝs burodiyi nan sagwa, ba laa'i shar kutl-cet rop. 21 Womtitǝn kǝ mbarǝm ju kan ci fingali pi wule moni bar kǝ zangu nantam (5,000) bat na mǝtli na mimiri.
Yesu desi den gam male
(Mar 6.45-52; Yoh 6.15-21)
22 Ar ni Yesu wul mir mǝn kulci kar tiyi'e, wu to gip kungǝlǝn jikat male wu kur jikati te bi shidiyi bartaka. Kan tǝ za mbarǝmi wu ndara. 23 Nan tǝ za mbarǝmi wu ndarawo, ar ni tǝ to den tlǝndǝr kǝ dǝ tǝ shirǝm na Yami. Tǝra to den tlǝndǝrika nangǝsi ba ri bi siti. 24 Ama wokociyiwo kungǝlǝn jikat mali ra te dlom bar ɓula'ika zab mal den dǝli gǝs ɗe na barta, domici itǝr mǝn nartǝn den gapa na kungǝlǝn jikat mali.
25 Kǝ bǝtloni, bar kǝ gǝlla am myakano, ar ni Yesu bǝtl gam te kar kungǝlǝn jikat malika, tǝ den desi den gam mali. 26 Ama nan mir mǝn kulci kar ti shin ti den desi den gam malo, ar ni bǝrti ci wuri, wu la yar gip bǝrti wu wule, &lt;&lt;Tlon ni!.&gt;&gt;
27 Na zhotǝne ar ni Yesu nǝmi wur tǝ wule, &lt;&lt;Ba ar ghun kǝn ni da'a, mi ni. Ba dǝ bǝrti ci in ni da'a.&gt;&gt;
28 Ar ni Bitǝrus nǝmi ti tǝ wule, &lt;&lt;Babomi, ki ni fawo, bim bi a desi te den gam malka, a te kar ki.&gt;&gt;
29 Yesu wul ti'e, &lt;&lt;teri.&gt;&gt; Ar ni Bitǝrus ɗǝl sur gip kungǝlǝn jǝkat mali tǝ nǝm desi tǝ den tetǝn kar Yesu. 30 Ama nan Bitǝrus shin ndǝrtǝn kǝ itǝriwo, ar ni bǝrti ci ti, tǝ nǝm sitǝnka gǝs male. Kan tǝ la yar tǝ wule,&lt;&lt;Babomi ɗǝli mi!&gt;&gt;
31 Ar ni Yesu nǝm am kǝ Bitǝrus na zhotǝne tǝ dǝl ti tor tǝ wul ti'e, &lt;&lt;Ki mǝn kali ngǝshtǝn den Yami, unun zote'i la'i mbatl gi demǝn kawu?&gt;&gt;
32 Nan wu to gip kungǝlǝn jikat maliwo, ar ni itǝri za wultǝne. 33 Ar ni munju kan ra gip kungǝlǝn jikat mali ba bote ti wu wule, &lt;&lt;Na ho bi, ki Nya Yam ni.&gt;&gt;
Yesu pǝni kumi dli mbarǝm ka gip Janisarata
(Mar 6.53-56)
34 Nan wu jikat bar ɓula'iwo, ar ni wu dlǝr gip bǝn Janisarata. 35 Nan mbarǝm kǝ bǝni mom'e Yesuno, ar ni wu kar bar dǝ yari ko gonge mbarǝm kan ra gip mir bǝn kǝ lasi, kan wu ɗiri munju kup den kumi dli gwa kar ti. 36 Ar ni wu liri Yesu den dǝ mǝn kumi dliyi ne am den bi tutul dli gǝs katl. Kup mǝn kumi dliyi kan ne am den tutul dliyiwo, ar ni wu warke.