15
Al'ada kǝ mǝn cina gǝmi
(Mar 7.1-13)
1 Gip untuwo ar ni mǝn Parise na mǝn kulci doka kǝ Musa jen ɗǝl tor Urshalima wu ri kar Yesu wu ngen momi kar-ti, wu wule, 2 &lt;&lt;Unun kem mir mǝn kulci kar ki ba nge pi al'ada tu kiri gǝmi wule dǝ pi gwa wu? Wu ho am gǝzǝn, kan wu'i ci fingal da'a!&gt;&gt;
3 Ar ni Yesu nǝmi wur tǝ wule, &lt;&lt;Kǝno, unun kem kǝ cen doka kǝ Yamka den bi al'ada ginu? 4 Domici Yam wule, &lt;Kǝ bi nartǝn bǝba, na nǝna gi&gt; kano, &lt;Kup muntu zage bas ko naso, ar nǝm dǝ ri ti eka.&gt; 5 Ama kǝ kulci mbarǝm'e, gon ni wul bas ko nas'e, &lt;Argon tu ndari a bi ino, a tare a bi Yam kawi,&gt; 6 ar nǝm tǝ bi nartǝn mǝn gǝri gǝs da'a ituwi. Den bi kǝ al'ada gino, kǝ pali shirǝm kǝ Yamka wop ituwi. 7 Kǝn mǝn setǝne! Kor ni ar ra nan mǝn yari shirǝm kǝ Yam Ishaya yari den kǝn gwa'e. 8 &lt;Mbarǝm juwo na bi ni katl wu ɗǝɗa'ǝmi, ama mbatl gǝnzǝno ar dlyam ka na mǝni. 9 Katl ni wu bote mi. Doka kǝ mbarǝm ni wu kulci jen den bi shirǝm kǝ Yami.&gt; &gt;&gt;
Argon tu ba li mbarǝm ka cina dǝ Yam gwa
(Mar 7.14-23)
10 Yesu la bi domtǝn kǝ mbarǝmi ɗir kar ti, tǝ wul wur'e, &lt;&lt;Kum ni kǝ mom ni argon tu ar kǝ yari in gwa. 11 Ba'e argon tu mbarǝm ba ci gwa ni ba li ti da'a, ama argon tu ba ɗǝl ter bi da ti gwa ni ba li ti.&gt;&gt;
12 Ar ni mir mǝn kulci kar ti ɗir wu tambe ti wu wule, &lt;&lt;O kǝ mom'e lo ci jen gip mǝn Parise ju den argon tu kǝ yari gwaya?&gt;&gt;
13 Yesu nǝmi wur tǝ wule, &lt;&lt;Badǝr tu kup kan yetl muntu kan Ban kǝ to yamka ni ngani dawo, baa tuska na gǝsi. 14 Za wur ni, ga tabi ni'e mǝn nǝmi dlo ezǝn tabi. Ngapo tabi ni ba nǝmi esi tabi dlowo, kup gǝzǝn wi nda shuka.&gt;&gt;
15 Ar ni Bitǝrus wul ti'e, &lt;&lt;Yari mi kanda kǝ shirǝm tu.&gt;&gt;
16 Yesu wule wur'e &lt;&lt;Har kǝkǝn gam gin i'ni su tat kaya?&gt;&gt; 17 &lt;&lt;Kǝ mom ni den'e, argon tu kǝ ci te bikawo, tu ni ba su kan ar'i ɗǝl kaari da'aya? 18 Ama argon tu ba ɗǝl ter biwo, tor mbatl ni ba ɗǝli, eso ar ni ba li mbarǝm cina dǝ Yami. 19 Domici tor gip mbatl ni damtǝn kǝ wani pitǝn ba ɗǝli, wule ga ri mbarǝm eka, muri na gǝr ko kos kǝ goni, muri na jen kan ndari da gwa, pi mure, seda kǝ lare na lii mbarǝm gami. 20 Munju ni ba li mbarǝme, ba'e ho'i am kan dǝ'i nde ci fingal ni da'a.&gt;&gt;
Ngǝshtǝn den yam kǝ na gǝr goni
(Mar 7.24-30)
21 Kan Yesu ba za lasi, tǝ ndara kǝti atl kǝ Taya na Sidon. 22 Lasi ni nagǝr gon mǝn Kan'ana tli yar yam tǝ wule, &lt;&lt;Babomi, Nya Dauda, shin guna gǝni! Dun itǝr ne den kumi nya gǝn nye mǝtli dli hoyi.&gt;&gt; 23 Ama Yesu wul ti'e argon da'a. Ar ni mir mǝn kulci kar ti ɗir kar ti wu lir ti wu wule, &lt;&lt;Kar nagǝr tu tǝ ndara ngapi, domici tǝ ghun mi na kulu wi.&gt;&gt;
24 Yesu nǝm tǝ wule, &lt;&lt;Amo kar tǝm kǝ Isra'ila kan jilka gwa ni katl karǝmi.&gt;&gt;
25 Ama nagǝri ngus cina dǝ Yesu tǝ wule, &lt;&lt;Babomi, nem am ra.&gt;&gt;
26 Yesu bali ti tǝ wule, &lt;&lt;Ar ndari dǝ pǝn fingal kǝ mimir dǝ bi yer da'a.&gt;&gt;
27 Nagǝri wule, &lt;&lt;Untu ni ar ra Babomi, ama yer ma wu ci roɓǝs fingal ju kan ba ro sur den tebǝl kǝ Babom gǝzǝn gwa.&gt;&gt;
28 Kan Yesu ba wul nagǝri'e, &lt;&lt;Ngǝshtǝn gi den Yamo ar naari! Nǝmi'i lirtǝn gi wi.&gt;&gt; Ar ni nya gǝs warke gip wokociyi.
Yesu warke mbarǝm na womti
29 Ar ni Yesu za lasi, tǝ su kop bi bar ɓula kǝ Galili. Kan tǝ to den tlǝndǝr tǝ dǝm toka. 30 Kan mbarǝm na womti ba ɗir kar ti, wu ɗiri ti munju itǝr tle wur kagwa, na ga tabi, ga kurki, na ga ghup bi, na nami mǝn kumi dli na womti, wu ne wur cina da ti kan tǝ pǝni wur kumi dli gǝzǝnka. 31 Ar ni mbarǝm kan ra lasi gwa nǝm bi na ame nan wu shin munju kan ghup bi ni den shirǝmi, munju itǝr tle wurka pal lauwi, kurki den desi, na munju kan tabi ni den shiniwi. Ar ni wu ɗǝɗa Yam kǝ Isra'ila.
Yesu bi fingal mbarǝm zangu wupse
(Mar 8.1-10)
32 Ar ni Yesu la bi mir mǝn kulci kar ti tǝ wul wur'e, &lt;&lt;Guna ba cim den mbarǝm ju, domici muri myakan ikǝnwi wu ra namǝni, wura na fingal da'a. A ndu'e wu ndara na guzum da'a, bǝse wu ɗatka den tǝpe.&gt;&gt;
33 Ar ni mir mǝn kulci kar ti wul ti'e, &lt;&lt;Ako ni mii zam fingal tu kan baa kǝm mbarǝm na womti ju gip lǝp kǝnu?&gt;&gt;
34 Yesu ngen momi kar mir mǝn kulci kar ti tǝ wule, &lt;&lt;Bǝredi mǝne ni kǝn ra nari?&gt;&gt; Wu wul ti'e, &lt;&lt;Nyingi, na mir kos jeni.&gt;&gt;
35 Yesu wul domtǝn kǝ mbarǝmi'e, wu dǝm atli. 36 Kan tǝ pǝn bǝredi nyingi ju na kosi, nan tǝ goode Yamo, kan tǝ cecceni tǝ bi mir mǝn kulci kar ti, wu bi mbarǝmi. 37 Domtǝn kǝ mbarǝmi kup ci wu la'i tu gǝzǝni. Den kariwo, mir mǝn kulci kar ti ba dom roɓǝs bǝredi na kosi nan sagwa ba laa'i shar nyingi. 38 Womtitǝn kǝ mbarǝm ju ciwo ar pi moni zangu wupse (4,000), bat na mǝtli na mimiri. 39 Nan Yesu wul mbarǝmi wu ndara bomo, ar ni tǝ to gip kungǝlǝn jikat male, kan tǝ ndara kǝti atl kǝ Magadan.