17
Dli kǝ Yesu sanjeka
(Mar 9.2-13; Luk 9.28-36)
1 Den kaar kǝ muri mukkawo, ar ni Yesu pǝn Bitǝrus, Yakubu na Yohana erǝm kǝ Yakubu, tǝ te wur den tlǝndǝr mǝn tlyartǝn wu nan gǝzǝni. 2 Ar ni dli kǝ Yesu palka gholi, kan ba ger gǝs ba cirka wule cirtǝn kǝ pǝte, den shini kǝ ger gǝzǝni, kan tutul dli gǝs ba gholka kulen wule cirtǝni. 3 Wule gip njǝpkǝr gere ar ni Musa na Iliya ɗǝl kar wur wu den shirǝm na Yesu. 4 Ar ni Bitǝrus wul Yesu'e, &lt;&lt;Babomi ar mbun kan mǝn ra ɗe gwa. Ki ni kǝ ndu'o, aa pi mir kuptǝkup myakan, nǝm ge, nǝm kǝ Musa, nǝm eso kǝ Iliya.&gt;&gt;
5 Tǝ gip shirǝmo, ar ni dun yam mǝn cirtǝn ghum wurka, kan wu kum yar gon gip dun yami ba wule, &lt;&lt;Muntu ni'e Nya gǝni a ndu ti hoyi, nan ti ni a pi ghol mbatl naari, kum tǝni.&gt;&gt;
6 Nan mir mǝn kulci kar ti kum untuwo, ar ni bǝrti ci wuri, kan wu nda atl na gip tu'e. 7 Ama Yesu ɗir kan tǝ ne am den wur tǝ wule, &lt;&lt;Tli ni yami, ba dǝ bǝrti ci in ni da'a.&gt;&gt;
8 Nan wu tli gero, wu'i shin murgon da'a, se Yesu nan gǝsi.
9 Nan wu den ɗǝltǝn sur den tlǝndǝriwo, ar ni Yesu dǝli wur kǝm tǝ wule, &lt;&lt;Ba kǝ yari ni murgon argon tu kǝ shin gwa da'a, se tli Nya mbarǝm gip mǝshi mbarǝm kakani.&gt;&gt;
10 Ar ni mir mǝn kulci kar ti ba wul ti'e, &lt;&lt;Unun kem mǝn kulci mbarǝm den tǝlankur kulci kǝ Musa ba kulci'e, Iliya ni baa cwat kakani?&gt;&gt;
11 Yesu nǝmi wur tǝ wule, &lt;&lt;Untu ni, Iliya baa suri, tii sur ni tǝ kǝrkǝm ko unu. 12 Ama a yari inka, Iliya sur wi, ngapo wu mom'e ti ni da'a, ar ni wu pi ti argon tu wu ndu pi gwa. Untu ni es Nya mbarǝm baa kum dli am da wuri.&gt;&gt; 13 Ar ni mir mǝn kulci kar ti mom'e ti ni den pi wur shirǝm den Yohana mǝn pi batisma.
Yesu pǝni kumi dli nye mǝn kumi dli ndetǝn ka
(Mar 9.14-29; Luk 9.37-43)
14 Nan wu mbu bar kar mbarǝm na womtiyiwo, ar ni mbarǝm gon ɗir kar Yesu tǝ ngus cina da ti, tǝ wul ti'e, 15 &lt;&lt;Babomi, kum guna kǝ nya gǝni, domici tǝ den patǝn na kumi dli hoyi kǝ ndetǝne, ar ba kur byal ti gip utu, ko gip male. 16 A ri ti kar mir mǝn kulci kar ki, ama wu mani pǝni ti kumi dliyika da'a.&gt;&gt;
17 Yesu nǝm tǝ wule, &lt;&lt;Kǝn zhan kan na ngǝshtǝn den Yam da'a mǝn jiltǝni! Har gigasi ni a nǝra nan kǝne, ar ri gigasin aa ci cina na te mbatl kaarka nan kǝnu? Ɗirim ni nyayi ɗe.&gt;&gt;
18 Ar ni Yesu matl dun itǝr kan ra gip nyayi gwa. Ar dlyam da'a, ar ni nyayi pal lau. 19 Kan mir mǝn kulci kar ti ba ri kar ti wokoci tu mbarǝm'i kar wur dagwa, wu ngen momi kar ti wu wule, &lt;&lt;Unun kem mǝ mani ɗǝli dun itǝrika dawu?&gt;&gt;
20 Yesu nǝmi wur, tǝ wule &lt;&lt;Kǝn ra na kali ngǝshtǝn den Yam ni kemi. Na ho bi ni a yari ine, dǝ wule kǝn nǝra na ngǝshtǝn den Yam wule ge dǝntǝwo, ki wul tlǝndǝr tu'e, &lt;Tli bartu kǝ ri barta,&gt; tii tli. Argon ra kan ki hol mani pi gwa da'a.
21 [Ɗǝli dun itǝr wule munju ba pi da'a, se na shirǝm na Yami na guzum male*.]&gt;&gt;
Yesu shirǝm es den mǝshtǝn gǝsi
(Mar 9.30-32; Luk 9.43-45)
22 Nan mir mǝn kulci kar ti dom wur su Galili kawo, ar ni Yesu wul wur'e, &lt;&lt;Baa bi Nya mbarǝmka am dǝ mbarǝme. 23 Wii ri ti eka, ama den pǝt kǝ myakano, baa tli tika gip mǝshi mbarǝme.&gt;&gt; Ar ni shirǝmi ghun mir mǝn kulci kar tiyi.
Ɓatli wurpi bom kǝ bom kǝ Yami
24 Nan Yesu na mir mǝn kulci kar ti yi mbubar Kaparnahumo, ar ni mǝn nǝmi wurpi bom kǝ bom kǝ Yam zam Bitǝrus wu wul ti'e, &lt;&lt;Mǝn kulci gin ba ɓatl wurpi bom kǝ Yama?&gt;&gt;
25 Bitǝrus nǝmi ti tǝ wule, &lt;&lt;Aan, tǝ ɓatli.&gt;&gt; Nan Bitǝrus te gip bomiwo, ar ni Yesu nǝmi ti pi shǝrǝm tǝ wule, &lt;&lt;Simon! Unun kǝ shin den momi tu tǝ ngen kar ki gwa we? Kar ga won ga gun kǝ atl ba nǝm wurpi bomi, kar mimir gǝzǝn na, ko kar jen ni?&gt;&gt;
26 Nan Bitǝrus nǝmi ti tǝ wule, &lt;&lt;Kar jen ni wu nǝmo&gt;&gt; Ar ni Yesu wule, &lt;&lt;O, mimir gǝzǝno ar ra gam da wur da'a ituwi! 27 Kup na untu, bǝse mǝ ci wur lo'o, su bar ɓula'i, kǝ la coli. Kos tu kǝ pare nǝmi gǝso, ɓul bi gǝsi, kii zam kabarshu nǝm. Pǝn kabarshuyi kǝ ɓatl wurpi bom kǝ bom kǝ Yami nari, gwan na ge ituwi.&gt;&gt;
* 17:21 Kor tǝlankuri jeno wu na ayayi muntu da'a.