24
Yesu mǝsh kan tǝ tli lasi
1 Gasi kǝ cigǝni den pǝt lahadi, mǝtli ju ri kǝ ba gam-bǝci'i na mir mǝn tǝmi kasǝri kan wu pi gwa. 2 Arni wu zam tat tu kan bi gam-bǝci'iwo kutǝli kawi. 3 Nan wu te gipiwo, wu shin dli kǝ Babom Yesu da'a. 4 Nan wi gip damtǝn gip mbatl gǝzǝn den bar tuwo, arni parat wu shin mbarǝm rop cwat kar wur dlor, na ghol lulur kǝ dli da wur mǝn cirtǝni. 5 Wi gip bǝrtiwo, arni wu ɓa gam atli. Kan mbarǝmi ba wul wur'e, &lt;&lt;Unun kem kǝ ngen mbarǝm mǝn rai gip mǝshi we? 6 Tǝ'i da'a, tǝ tli wi! Dam kǝn ni den argon tu tǝ yari in nan tǝ'i nan kǝn su Galilika gwa. 7 Den'e baa bi Nya Mbarǝm am dǝ mǝn warwat pitǝne, wi ɓa ti den kini, den pǝt kǝ myakan ngapo ti tli lasi.&gt;&gt; 8 Arni wu dam shirǝm gǝsi.
9 Nan wu pal ɗiro, arni wu yari kutl cet nǝmi na mbarǝm jen kan ra lasi gwa. 10 Mǝtli ju kan yari mir mǝn kartǝn gǝs kutl cet nǝmiwo, wi ni'e, Maryamu Magadala, na Yowanna, na Maryamu nasi Yakubu, na mǝtli jen kan ra nan wur gwa. 11 Ama mir mǝn kartǝn gǝsi pali shirǝm kǝ mǝtliyika zhe'e shirǝmi, wu la mbatl da'a. 12 Ama Bitǝrus tlyam kenja, tǝ ri kǝ ba gam-bǝci'i na kǝtǝre tǝ te gipi, tǝ shin tutul ghumi mǝshi mbarǝm tu ghum ti gipi gwa markǝme, arni tǝ pal ɗir bom tǝ den damtǝn den argon tu pi gwa.
Mbarǝm rop den tǝp Imawus
13 Den pǝt nǝmi eso, rop gip mir mǝn kopi Yesu ra den tǝp gǝzǝn kǝ ritǝn nye bǝn gon kan ba wul ti'e Imawus, muntu dlyamtǝn gǝs na Urushalimawo bar kǝ mil nyingi ni gwa. * 14 Wi den shirǝm na ezǝn den argon tu pi gwa. 15 Wi den shirǝm na bali da wuri, ar ni Yesu na gam gǝs ri kar wuri tǝ nǝm ritǝn nan wuri. 16 Ama wi ra gip dǝmǝn gami wu mom'e ti ni da'a. 17 Tǝ wul wur'e, &lt;&lt;Unun kǝ bali na ya'ǝn untuwu?&gt;&gt; Arni wu dlǝr kǝ ba lasi na dun mbatli.
18 Nǝm gip wur muntu ba wul ti'e Kiliyobas nǝmi ti tǝ wule, &lt;&lt;Ki ni'e mǝn diki nangi gip Urushalima kan mom bar ju pi gip mir muri jin gwaya?&gt;&gt;
19 Tǝ wul wur'e, &lt;&lt;Unu ari uju we?&gt;&gt; Wu nǝmi ti wu wule, &lt;&lt;Bar ju pi den Yesu kǝ Nazare gwa. Mǝn shirǝm na Yamni hari, mǝn ndǝrtǝn gip pitǝn na shirǝm cina dǝ Yam na mbarǝme. 20 Muntu kan kiri mǝn keri bar ju ɗiri Yam na kiri mbarǝm gǝmi la'i ti gǝs yam wu hukumte ti kǝ dǝ tǝ mǝshi, wu pa giciye tǝ ka. 21 Mǝ la mbatl den tin ti ɗǝli Isra'ila, ar tu sekǝno muri myakan ikǝnwi na pitǝn kǝ bar tu. 22 Eso, mǝtli jen gip mi dlǝkǝn mi, wu ri kǝ ba gam bǝci'i kǝ cigǝni, 23 ama wu zam dli gǝs da’a. Nan wu pal ɗiro, wu wule wu shin mir mǝn kartǝn kan ɗǝl sur kar Yam nan wul wur'e Yesu ra na rai gwa! 24 Jen gip mi kǝtǝr rǝnka kǝ dǝ wu shini ger gǝzǝni, arni wu zam kanda tu mǝtli ju yari gwa, ama tiwo wu shin ti da'a.&gt;&gt;
25 Arni Yesu wul wur'e, &lt;&lt;Kǝn kǝdlǝme! Mǝn iɗa mbatl kǝ nǝmi bar ju kup mǝn shirǝm na Yam yari gwa. 26 Kǝ mom'e ar nǝm Almasihu te yarka dǝ tǝ kum dli den bar ju kup kan tǝ to gǝs gip nartǝn gǝs da'aya?&gt;&gt;
27 Pare den rǝshi kǝ Musa na mǝn shirǝm na Yam kup, tǝ ɓuli wur argon tu rǝsh gip Shirǝm kǝ Yam kup den ti gwa.
28 Nan wu ɗir kar nye bǝn tu wu riwo, Yesu pi wule ti ɓeni cina, 29 ama wu lir ti wu wule, &lt;&lt;Dǝm nan mi, sit pi wi, pǝt ba ri kǝ ndetǝn bin wi.&gt;&gt; Kan tǝ ri bom nan wuri. 30 Nan wu dǝm kǝ ci fingalo, arni tǝ pǝn burodi, tǝ lir Yam, tǝ cetǝli kan tǝ nǝmi wur bi.
31 Kan ger gǝzǝn ba ɓuli, nan wu mom tiwo, ar ni tǝ jili wur gerka. 32 Wu wul ezǝn'e &lt;&lt;Mbatl gǝmi ker gip mi bitu tǝ shirǝm nan mi den tǝp nan tǝ ɓuli mi Shirǝm kǝ Yam gwa diya?
33 Workǝca, arni wu pal su Urushalima ka, kan wu zam kutl cet nǝm ju kan dom wur kǝba las nǝm gwa, na nami mbarǝmi. 34 Wu den wultǝn'e, &lt;&lt;Na ho bini Babom tli wi, tǝ ɗǝl kar Biturus!&gt;&gt; 35 Wi ropi ngapo wu yar argon tu pi den tǝp gwa, na kanda tu wu mom ti nan tǝ cetǝli wur burodi gwa.
Yesu cwat kar mir mǝn kopi gǝsi
36 Wu'i gip shirǝm dene ituwi, arni Yesu dlǝr dlor gip dlom da wur tǝ wule, &lt;&lt;Dǝ ghol mbatl dǝm nankǝne.&gt;&gt; 37 Bǝrti nǝm wuri dli gǝzǝn den dǝdartǝni, wu wule tlonni wu shini. 38 Arni tǝ wul wur'e, &lt;&lt;Unun kem bǝrti nǝm kǝne, kǝ kum wule untuni pi dawu? 39 Shin ni am gǝn na kar asǝm gǝni, ami ni na gam gǝni, neni am demǝni kǝ shin ni na gam gi ni, ai tlon ra na tlu dli na gul da’a, amo kǝ shin ami ra nari.&gt;&gt; 40 Nan tǝ wul untuwo, tǝ gode wur am na kar asǝm gǝsi.
41 Kan wu den ghol mbatl hoyi na nǝmi bi na amo, ama wu den shinni, wule untuni pi dawo, arni tǝ wul wur'e, &lt;&lt;Kǝn ra na bar kǝ ci ɗeya?&gt;&gt; 42 Wu bi ti bo'i kose, 43 arni tǝ nǝm kan tǝ ci cina da wuri.
44 Tǝ wul wur'e, &lt;&lt;Bar ju kan a yari in gwa uju, nan a'i nan kǝn gwa, den'e, doleni dǝ laa'i kup bar ju nan rǝsh demǝn gip Doka kǝ Musa na tǝlankur kǝ mǝn shirǝm na Yam na Zabura gwa.&gt;&gt; 45 Arni tǝ ceti wur gamka dǝ wu mom rǝshi Shirǝm kǝ Yami. 46 Tǝ pa wul wur'e, &lt;&lt;Ar ra na rǝshi terka'e, Almasihu ba kum dli den kar muri kǝ myakano tǝ tli lasi. 47 Eso, gip sun gǝs ni ba pii atl kundǝrǝndlip wazu kǝ paltǝn kar Yami, na ho'i wani pitǝnka, pare gip Urushalima. 48 Kǝn ni kǝ shin bar ju pi gwa. 49 Ar tu aa kari in bar sur na bar ju Ba gǝn wule ti bi gwa. Ama dǝmni gip bǝn dǝ bi'in iko sur yam kani.
Yesu to gǝs yami
50 Ar ni Yesu ɗǝli wur kar bǝn Baitanya, lasini tǝ tli am yami, tǝ la'i wur albarka. 51 Tǝ den la'i wur albarka ituwi, arni tǝ za wur kan ba pǝn tika to yamka. 52 Wi eso, arni wu ngus, wu ɗǝɗa ti, kan wu pal su Urushalima ka, laa'i na ghol mbatl na nari. 53 Se na gǝni wi ra te gip Bom kǝ Yamka, wu den ɗǝɗa Yami.
* 24:13 Mil nyingi: Gip Girikwo, wi na bar kǝ gode dlyamtǝn gǝzǝni ‘stadia’, milni wu gode nari da’a.