26
Bali bi kǝ dǝ ri Yesu eka
(Mar 14.1,2; Luk 22.1,2; Yoh 11.45-53)
1 Nan Yesu pa'i yari shirǝm ju kupo, ar ni tǝ wul mir mǝn kulci kar ti'e, 2 &lt;&lt;Kǝ mom'e muri rop ni sa wi dǝ pi nyel jikat bǝdlabǝni, baa bi Nya Mbarǝm kǝdǝ ɓa tika den kini.&gt;&gt;
3 Ar ni kiri ga Liɓakǝ Yam, na kiri kǝ bǝn dom wur bom dǝ bari kǝ ga Liɓa kǝ Yami, mǝn sun'e Kayafa. 4 Kan wu bali gip dlom gǝzǝn kǝdǝ wu nǝm Yesu mol wu ri ti eka. 5 Wu wule, &lt;&lt;Ama ba'e wokoci kǝ nyel jikat bǝdlabǝn da'a, bǝse dǝ zam tli mbatl kar mbarǝme.&gt;&gt;
Shoti Yesu mir mǝn tǝmi kasǝri
(Mar 14.3-9; Yoh 12.1-8)
6 Nan Yesu ra Betanya gip bom kǝ Simon muntu kan faro ba mǝn ndǝcci ni gwawo, 7 ar ni nagǝr gon ɗir kar Yesu na mbun leti, laa'i na mir mǝn tǝmi kasǝri kan na wurpi nar gwa, kan tǝ shoti ti sur gam nan tǝra den ci fingal gwa. 8 Ama nan mir mǝn kulci kar Yesu shin untuwo, ar ni lo ci wuri, kan wu ngwar wu wule, &lt;&lt;Unun kem ti den li mir mǝn bar wurpika untuwe?&gt;&gt; 9 &lt;&lt;Ar baa mani dǝ wur mirika na wurpi mǝn nartǝni, dǝ bi munju am ri wur kaar da gwa.&gt;&gt;
10 Nan Yesu mom damtǝn gǝzǝn kawo, ar ni tǝ wul wur'e, &lt;&lt;Unun kem kǝ ghun nagǝr tuwe? Mbuni bar ni tǝ pi mi. 11 Kii nǝra na munju kan am ri wur kaar da gwa ko gigasi, ama amiwo, kii nǝra namǝn ko gigasi da'a. 12 Tǝ shotim ni mir tu kǝ dǝ tǝ kǝrkǝm dli gǝn den bi kaptǝne. 13 Ge shirǝm ni a yari ine, las tu kup baa pi wazu kǝ zo shirǝm kǝ ci atl gam gip atl kundǝrǝndlipo, baa yari nagǝr tu den bi dami nan ti.&gt;&gt;
Yahuda nǝm'e tii bi Yesu ka
(Mar 14.10,11; Luk 22.3-6)
14 Ar ni nǝm gip kutl-cet ropi, muntu ba wul ti'e Yahuda Iskaryoti ri kar kiri mǝn keri bar ju ɗiri Yam gwa. 15 Tǝ wul wur'e, &lt;&lt;Unun kii bi mi, ami ni a bi in ti gwawe?&gt;&gt; Ar ni wu dlǝm wurpi zǝnariya hauya nǝm na kutl wu bi ti. 16 Den gas ta ni Yahuda Iskaryoti nǝm ngeni tǝp tu kan tii bi Yesu kagwa am dawuri.
Yesu ci fingal kǝ jikat bǝdlabǝn na mir mǝn kulci kar ti
(Mar 14.12-21; Luk 22.7-13; Yoh 13.21-30)
17 Den pǝt kǝ pari kǝ nyel burodi tu kan na yisti dagwawo, ar ni mir mǝn kulci kar Yesuyi ɗir kar ti wu wule, &lt;&lt;Ako ni kǝ ndu'e mǝ kǝrkǝmi'i Fingal Jikat bǝdlabǝni?&gt;&gt; 18 Tǝ wul wur'e, &lt;&lt;Rǝni gip bǝni, ki zam mbarǝm goni, wul tǝ ni'e, &lt;Ba mǝn kulci wule, wokoci gǝn mbira wi kosak a ndu a ci nyel Jikat bǝdlabǝn na mir mǝn kulci karǝm gip bom gi.&gt; &gt;&gt; 19 Ar ni mir mǝn kulci kartiyi pi kandatu tǝ yari wur gwa, kan wu kǝrkǝm fingal jikat bǝdlabǝni.
20 Nan sit piwo, ar ni Yesu dǝm kǝ dǝ tǝ ci fingali na mir mǝn kulci kar ti kutl-cet ropi. 21 Nan wu den ci fingali wo, ar ni Yesu wule, &lt;&lt;Ge shirǝm ni a yari ine, gon gip kǝn baa bimka am dǝ mǝn nge gǝni.&gt;&gt;
22 Ar ni ar ghun wur kan wu nǝm wuli gǝs na nǝm-nǝm, wu wule, &lt;&lt;Na ho bi ami ni da'a. Ko im Babomi?&gt;&gt;
23 Ar ni tǝ nǝmi wur tǝ wule, &lt;&lt;Muntu kan den si am gip gal nǝm namǝn gwa ni ba ri kǝ bi gǝn ka. 24 Nya mbarǝm ba mǝshka kandatu shirǝm kǝ Yam yari den ti tun terka gwa. Ama kashto kǝ muntu kan ba bi Nya mbarǝm ka gwa! Ar baa mani dǝ wule gǝr ti ni dama.&gt;&gt;
25 Ar ni Yahuda kan bari kǝ bi Yesuyi ka wule,&lt;&lt;Ami na, Ba mǝn kulci?&gt;&gt;Yesu nǝmi ti tǝ wule,&lt;&lt;Kǝ yariwi na gam gi.&gt;&gt;
Yesu ci fingal kǝ pa'i bisi
(Mar 14.22-26; Luk 22.14-23; 1 Mkr 11.23-25)
26 Nan wu den ci fingalo, ar ni Yesu pǝn bǝredi kan tǝ goode Yami, tǝ cecceni, tǝ bi mir mǝn kulci kar ti tǝ wule, &lt;&lt;Nǝm ni kǝ ci ni, muntuwo, dli gǝn ni.&gt;&gt;
27 Kan tǝ pǝn mal kin inabi gip wuro mal tǝ goode Yami, kan tǝ bi wur mal kin inabiyi tǝ wule, &lt;&lt;Tla ni, kup gǝni. 28 Domici muntuwo bǝran gǝn ni, kǝ gudlum shirǝm kǝ Yam na mbarǝme, muntu kan ba ri kǝ shoti den bi ho'i warwat pitǝn kǝ mbarǝmka na womti gwa. 29 A yari ine, aa i tla mal gǝri kin inabi tu da'a, se gas tu kan aa tla peli nan kǝn gip mulki kǝ Ban gwa.&gt;&gt;
30 Nan wu wuli kono, ar ni wu to gǝzǝn den tlǝndǝr mǝn kin zaitun.
Bitǝrus baa wule tǝ mom Yesu da'a
(Mar 14.27-31; Luk 22.31-34; Yoh 13.36-38)
31 Ar ni Yesu wul wur'e,&lt;&lt;Gip gas kǝno kup gin kii kǝtǝr gin kǝ za'ǝmi, den bi kǝ argon tu bari kǝ zami gǝn gwa. Domici ar ra na rǝshi'e,
&lt;Aa ɓo mǝn le tǝmi
kan dǝ tǝmi tatlka.&gt;
32 Ama den kaar kǝ tli gǝn gip mǝshi mbarǝmo, aa mbubar Galili cina da ine.&gt;&gt;
33 Ar ni Bitǝrus wule, &lt;&lt;Ko dǝ wule nami kup baa kǝtǝr gǝzǝn den bi kǝ argon tu bari kǝ zami giwo, amo aa pi untu da'a.&gt;&gt;
34 Yesu nǝmi ti tǝ wule, &lt;&lt;Ge shirǝm ni a yari'i, gip gas kǝni kapǝn dǝ tus kor la yaro, ki wule kǝ momǝn da'a bisi myakan.&gt;&gt;
35 Ama Bitǝrus wule, &lt;&lt;Ko aa mǝsh ni nan ki, aa nge momi gika da'a.&gt;&gt; Ar ni nami mir mǝn kulci kar ti yari untu pa'e.
Yesu shǝrǝm na Yam su Getsemanika
(Mar 14.32-42; Luk 22.39-46)
36 Ar ni Yesu na mir mǝn kulci kar ti ri las tu ba la bi'e, Getsemani gwa, kan tǝ wul wur'e, &lt;&lt;Dǝm ni bartu, naa to barta a shirǝm na Yami.&gt;&gt;
37 Kan tǝ pǝn Bitǝrus na mimir kǝ Zabadi rop, ga Yakubu na Yohana, ar ni tǝ nǝm pi dun mbatl na ghuntǝn hoyi. 38 Ar ni tǝ wul wur'e, &lt;&lt;Dun mbatl tu kan ra gipǝno ar ba mani ri gǝn eka. Dlǝr ni bar tu kǝ dǝm ni gǝɗǝn namǝni.&gt;&gt;
39 Nan tǝ te cina njemo, ar ni tǝ ngus atl den gamghurǝm tǝ shirǝm na Yami, tǝ wule, &lt;&lt;Bǝba, ar ni ba piwo, pǝnim kumi dli tuka ngapi. Ama ba'e argon tu a ndu gwa ni kii pi da'a, se de argon tu kǝ ndu gwa.&gt;&gt;
40 Kan tǝ pal ɗir kar mir mǝn kulci kar ti, tǝ zam wur den nde umuri. Ar ni tǝ wul Bitǝrus'e, &lt;&lt;O kii mani dǝmi gǝɗǝn kǝ awa nǝm na mǝn da'aya? 41 Dǝm ni gǝɗǝn kǝ shirǝm ni na Yami, bǝse kǝ nda ni ka gip godetǝne. Ruhu nǝm wi ama dli hol ndǝrtǝnka.&gt;&gt;
42 Ar ni tǝ pa pal rǝnka kǝ ropi, tǝ shirǝm na Yam tǝ wule, &lt;&lt;Bǝba, ar ni baa pi dǝ pǝnǝm kumi dli tuka da'a se amin a tlawo, naa dǝ ndu'i gi pi.&gt;&gt;
43 Nan tǝ pal ɗiro, ar ni tǝ pa zam wur wu den nde umuri, domici umur nǝm wur naar kawi. 44 Ar ni tǝ za wuri, kan tǝ pa ndara kǝ shirǝm na Yam kǝ bisi myakan, tǝ den yari nǝm shirǝm tu kan tǝ yari far gwa. 45 Kan tǝ pal ɗir kar mir mǝn kulci kar ti, tǝ wul wur'e, &lt;&lt;Kǝ'i den umur na shukutǝna? Shin ni, wokoci pi wi nan baa bi Nya mbarǝmka am dǝ mǝn warwat pitǝn gwa. 46 Tli ni yam, mǝ ndara ni! Mǝn bi gǝn kan ta rawi!&gt;&gt;
Nǝmi Yesu
(Mar 14.43-50; Luk 22.47-53; Yoh 18.3-12)
47 Ti gip shirǝm ituwi, ar ni Yahuda, nǝm gip mir mǝn kulci kar ti kutl cet ropi, cwat na mbarǝm na womti, wu ra na ga tlyari sǝɓǝri, na ga dlo am da wuri. Kiri mǝn keri bar ju ɗiri Yam, na kiri kǝ bǝn ni kar wur ɗiri. 48 Tunka ni mǝn bi gǝs kayi yari wur'e, &lt;&lt;Muntu a pi ti sumbawo*, ti ni, nǝm tǝni.&gt;&gt;
49 Na ɗirtǝn kǝ Yahuda kar Yesuwo, ar ni tǝ wul Yesuyi'e, &lt;&lt;Dǝ shirmi'i ka, Mǝn kulci!&gt;&gt; Kan tǝ pi ti sumba.
50 Ar ni Yesu wul ti'e, &lt;&lt;Berǝm, da'i pi argon tu ɗir ki gwa.&gt;&gt; Kan mbarǝmi ba te cina, wu nǝm Yesu. 51 Na shini untuwo, ar ni nǝm gip munju kan ra na Yesuyi dli bar sǝɓǝr gǝs kan tǝ pati zher kǝ bari kǝ mǝn keri bar ju ɗiri Yam gwa kǝmka. 52 Ar ni Yesu wul ti'e, &lt;&lt;Pali bar sǝɓǝr gika gip kumti gǝsi. Domici kup muntu dlii bar sǝɓǝro, bar sǝɓǝr ni baa ri ti e. 53 Kǝ shin wule aa mani ni la'i bi Ban kan tǝ karim bar na mir mǝn kartǝn gǝs munju kan womtitǝn gǝzǝn man kǝ domtǝn kǝ mǝn bi'utu zangu kutl cet rop (72,000) kǝkǝn tu da'aya? 54 Ama ami ni a pi untuwo, imnu shirǝm kǝ Yam ba laa'i den'e untu ni ba pi na mǝn gwawu?&gt;&gt;
55 Wokociyi ni Yesu wul womti mbarǝmi'e,&lt;&lt;Ami mǝn tli mbarǝm mbatl gip bǝn na dlǝri den tǝp na, kan kǝ ɗir na ga tlyari sǝɓǝr na ga dlo kǝ dǝ kǝ nǝmǝn gwawe? A kur dǝm a kulci mbarǝm te gip Bom kǝ Yamka, ngapo kǝ nǝmǝn da'a. 56 Ama kup muntu pini kǝ dǝ argon tu ga mǝn yari shirǝm kǝ Yam rǝsh gip Shirǝm kǝ Yamo, ar laa'i.&gt;&gt; Na kumi untuwo, ar ni mir mǝn kulci kar Yesuyi kup za ti kan wu kǝtǝr gǝzǝni.
Yesu cina dǝ domtǝn kǝ mǝn Tloyi shirǝm kǝ mǝn Yahuda
(Mar 14.53-65; Luk 22.54,55,63-71; Yoh 18.13,14,19-24)
57 Ar ni munju kan nǝm Yesuyi ri ti cina dǝ Kayafa, bari kǝ mǝn keri bar ju ɗiri Yam gwa. Lasi ni mǝn kulci mbarǝm den tǝlankur kulci kǝ Musa na kiri kǝ mǝn bǝn dom wuri kǝ tloyi shirǝmi. 58 Ama Bitǝrus kop ti kaar nye pǝrsi-nye pǝrsiyi, wu mbubar dǝ bom dǝ kiri kǝ liɓa kǝ Yami. Tǝ te gipi tǝ dǝm atl na mǝn ɓuti bomi kǝ dǝ tǝ shin kandatu baa ndo gwa. 59 Kiri mǝn keri bar ju ɗiri Yam na domtǝn kǝ mǝn tloyi shirǝm kǝ mǝn Yahudayi kup, den ngeni seda kǝ lar den Yesu kǝdǝ wu zam tǝp kǝ ri gǝs eka. 60 Ama wu zam da'a, kup na mbarǝm na womti yari shirǝm kǝ lar den ti. Den kariwo, ar ni mbarǝm jen rop ɗiri, 61 kan wu wule, &lt;&lt;Mbarǝm tu wule, &lt;Aa tatl bom kǝ Yam tuka, kan gip muri myakano a tu lasi.&gt; &gt;&gt;
62 Ar ni bari kǝ mǝn keri bar ju ɗiri Yam tlyami, kan tǝ wul Yesu'e, &lt;&lt;Ki shirǝm diya? Unun kii yari den argon tu mbarǝm ju ba yari den ki gwawe?&gt;&gt; 63 Ama Yesu yon gǝsi. Ar ni bari kǝ mǝn keri bar ju ɗiri Yami wul ti'e, &lt;&lt;A ngash ki na Yam mǝn ge mbatli, yari mi, ki ni'e Almasihu Nya yama?&gt;&gt;
64 Yesu nǝmi ti, tǝ wul wur'e, &lt;&lt;Aan, kandatu kǝ yari gwa ni, ama a yari in ka, cina ɗewo, kii shin Nya mbarǝm njon den am shimli kǝ mǝn iko, tǝ den surtǝn gip dun yami.&gt;&gt; 65 Ar ni lo ci bari kǝ Liɓa kǝ Yam ju kan tǝ tlyati lulur gǝska, tǝ wule, &lt;&lt;Tǝ pi Yam mǝgǝn shirǝmwi! Seda unun mǝ'i ngeni? Kǝ kum mǝgǝn shirǝm tu kan tǝ pi gwa. 66 Unun kǝ shinu?&gt;&gt; Ar ni wu nǝmi ti wu wule, &lt;&lt;Tǝ ndar mǝshtǝni.&gt;&gt;
67 Ar ni wu bǝse ti mo'ǝm den ba gere, kan wu ɓo ti. Jen ngapo wu la'i ti am kayama 68 kan wu wul ti'e, &lt;&lt;Ki ni'e Almasihu fawo, pi mi anabci. Woni ɓo'iwe?&gt;&gt;
Bitǝrus nge momi Yesuka
(Mar 14.66-72; Luk 22.56-62; Yoh 18.15-18,25-27)
69 Wokociyiwo, Bitǝrus ra njon te gip dǝbomika, ar ni nye gǝr zher gon ɗir kar ti, tǝ wul ti'e, &lt;&lt;Ki ma na Yesu ba mǝn Galili tu ni kira!&gt;&gt; 70 Ama Bitǝrus nge gǝs cina da wur kup, tǝ wule, &lt;&lt;A mom argon tu kǝ den shirǝm dene gwa da'a.&gt;&gt;
71 Nan Biturus ɗǝl ter tǝ te gip dlabǝno, ar ni nye gǝr gon mǝn pi mbap gip bomi shin ti, kan tǝ wul mbarǝm kan ra lasi gwa'e, &lt;&lt;Mbarǝm tu ma na Yesu kǝ Nazarat ni tǝ ra.&gt;&gt;
72 Ar ni Bitǝrus nge gǝs es na ɓe am atl tǝ wule, &lt;&lt;A mom mbarǝm tu da'a!&gt;&gt;
73 Den kaarika njemo, ar ni munju kan ra dlor lasi wul Bitǝrus'e, &lt;&lt;Untu ni, ki ma nǝm gip wur ni. Gǝs lǝka gi ni ɓul kika.&gt;&gt;
74 Ar ni tǝ nǝmi pi gam gǝs bi na ɓe am atl tǝ wule, &lt;&lt;A mom mbarǝm tu da'a!&gt;&gt; Na yari untuwo, ar ni tus kor la yare. 75 Ar ni Bitǝrus dami argon tu Yesu yari ti gwa'e, &lt;&lt;Kapǝn dǝ tus kor la yaro, ki wule kǝ momǝn da'a bisi myakan.&gt;&gt; Ar ni tǝ ɗǝl te karika kan tǝ kul hoyi.
* 26:48 sumbawo Al'ada shirmitǝn kǝ mǝn Yahuda ni dǝ shirmi mbarǝmka na ɓopi gǝs kǝme.