17
1 Yesu wul mir mǝn kopi gǝs'e, &lt;&lt;Bar ju ba kem mbarǝm kǝ wani pitǝno ar ba ɗiri, untuwo, ar ba dǝm bar kǝ guna den muntu pi tǝp kǝ ɗirtǝn kǝ wani pitǝni gwa! 2 Na dǝ gon kem mimir ju wani pitǝno, ar ba mani mǝri dǝ ɓali ti ghun ɗir yare, kan dǝ la ti su gip bar ɓulaka! 3 Pini lura na gam gini, ya'ini pi'i hoyi dawo, matl ti, tin tǝ ci atl gamo, nǝmi ti. 4 Tin tǝ pi'i laifi bisi nyingi den pǝt nǝm, kan tǝ ci atl gamo, nǝmi ti.&gt;&gt; *
Mbǝli mi la'i mbatli
5 Arni mir mǝn kartǝn kǝ Yesu wule, &lt;&lt;Mbǝli mi la'i mbatli.&gt;&gt; 6 Arni tǝ wul wur'e, &lt;&lt;In kǝn ra na la'i mbatl wule ge dǝntiwo, ki wul bar kin dlǝngari tu'e, &lt;Tus na gǝs gi kǝ su ɓa su gip ɓula ka,&gt; ti kum yari gini.
7 Gon ra gip kǝn kan na zher kan ba kori ti bari, ko ba le ti tǝme nan tin tǝ pal ɗir gip kǝno, ti wul ti'e, &lt;Zho'i, kǝ dǝm kǝ ci bar gwaya?&gt; 8 Ti wul untu da'a, ti wul ti'e, &lt;Pǝnin fingal gǝn, dlǝr den asǝm gi kǝ win cina kakani, a ci a tla, kan kǝ'i ci ge diya?&gt; 9 Ti gode zher tu den mbap tu tǝ wul ti'e tǝ pi gwaya? Ba pi untu da'a! 10 Untuni, kǝnni kǝ kop bar ju kup wul kǝn'e kǝ pi, ki wule, &lt;Miyo zherni katl. Miyo mǝnni den pi argon tu wul mi'e mǝ pi gwa.&gt;&gt; &gt;
Yesu warke mǝn ndǝcci kutl
11 Den tǝp ritǝn Urushalimawo, tǝ kop den iyaka gip dlom kǝ Samariya na Galili. 12 Tǝ te gip nye bǝn gono, arni tǝ mo na mǝn ndǝci kutl, wu dlǝr teka jen. 13 Arni wu la bi na bar yare wu wule, &lt;&lt;Babom Yesu! Kum guna gǝmi.&gt;&gt; 14 Nan tǝ shǝn wuro, tǝ wul wur e, &lt;&lt;Rǝnǝka kar mǝn keri bar ju ɗiri Yam gwa, wu shǝn kǝne.&gt;&gt; Nan wu den tǝp ritǝno, arni wu warke. 15 Nan nǝm gip wur shin tǝ warkewo, kan tǝ pal ɗir tǝ den ɗǝɗa Yam na bar yare. 16 Tǝ ɗir nda cina dǝ Yesu, tǝ gode ti, ba mǝn Samariya ni'e ti. 17 Yesu wule, &lt;&lt;Mbarǝm kutlni a warke wur diya? Akon ghwanǝmi ra? 18 Unun kem mǝn diki tun pal ɗir katl tǝ gode Yami?&gt;&gt; 19 Yesu wul ti'e, &lt;&lt;Tlyam kǝ ndara wongi, ngǝshtǝn gi den Yam warke iwi.&gt;&gt;
Surtǝn kǝ mulki kǝ Yami
20 Nan Parisawa ndu wu mom gigasi ni zo dǝmi cina dǝ Yam ba cwatu, tǝ wul wur'e, &lt;&lt;Dǝmi cina dǝ Yamo ba shin ti na ger da'a. 21 Murgon ba wule, &lt;Ar kǝni!&gt; ko &lt;Arta!&gt; da'a, gip dlom ginni ar ra.&gt;&gt; 22 Yesu pa wul mir mǝn kopi gǝs'e, &lt;&lt;wokoci den ɗirtǝne kan ki ndu shini pǝt nǝm gip pǝt kǝ Nya Mbarǝme, ama ki shin da'a. 23 Mbarǝm na womti ba wul kǝn'e, &lt;Shinni barta&gt;, ko &lt;Shinni ɗe,&gt; ama kop wurni da'a. 24 Gastu kan Nya Mbarǝm ba pal suro, ti sur wule ci bi kǝ Yami, kan ba cir tor gǝsi, kan ar nda bin gwa. 25 Ama ti kum dli hoyi kakani kan dǝ mbarǝm kǝ zhan kǝn nge ti.
26 &lt;&lt;Wule argon tu pi kǝ zhan kǝ Nuhu gwa, untuni ba pi den gastu kan Nya Mbarǝm ba pal sur gwa. 27 Mbarǝm den ci na tle, moni den gudlumi, den bi mǝtli kǝ gudlumi ar ri gastu Nuhu te gip bar kungǝlǝn jikat mal gǝs gwa, kan bar mal ba sur pǝn wurka kup. 28 Untuni gip muri kǝ Lutu, mbarǝm den ci na tle, wu den wuri na wurika, wu den ngani na tu'i bine. 29 Ama den pǝt tukan Lutu za Sodomo, arni shot bǝlǝm utu na gǝzhǝn utu sur yami, kan ba ri wur eka kup. 30 Untuni ba pi den pǝt tu Nya Mbarǝm pal gwa.
31 &lt;&lt;Gasiwo, muntu den gam kushiwo, ba tǝ ɗǝl sur kǝ yemi gos gam gǝs gip bom da'a. Untuni, kup muntu kan ri bi lǝp kawo, bat na paltǝn bomi. 32 Tuneni nagǝr kǝ Lutu! † 33 Muntu kup ba ghundǝr mbatl gǝskawo, ar ba jilka, ama muntu la mbatl gǝskawo, ti zami. 34 A yari ine, gastawo mbarǝm rop ba nde umur den dandi nǝm, ba pǝn nǝmka dǝ za nǝmi. 35 Mǝtli rop bani den lu'i bari, ba pǝn nǝmka dǝ za nǝmi. 36 Mbarǝm rop bani gip kǝne ba pǝn nǝmka dǝ za nǝmi.&gt;&gt;‡
37 Mir mǝn kopi gǝs tambe ti, wu wule, &lt;&lt;A koni, Babomi?&gt;&gt; Ti wul wur'e, &lt;&lt;Lastu mǝshi bar rawo, lasini zhipki ba dom wuri.&gt;&gt;
* 17:4 Laifi bisi nyingi: Nyingiwo lamba kǝ mǝn Yahudani. Ar ni’e bar lamba. Wu shin ya’ini pi’i hoyi da’a kǝ bisi nyingiwo ar nar utuwi. Arni man untu, mbarǝmni ci atl gamo, ba nǝmi ti. † 17:32 Nagǝr kǝ Lutu: Tini’e muntu nan Yam wul Lutu e tǝ ɗǝl tǝ za Sodom, nan wu ɗǝlo, anni tǝ bali ger kari, kan tǝ dǝmka masi. ‡ 17:36 Aya kǝ hauya nǝm na kutl cet mukka tuwo, an ra gip kor tǝlankur kǝ Yam ɓe kǝ pari da’a. Ama pǝnni gip Matta 24:40 kan ba la gipi kǝ dǝ ar ri kor.