20
1 Gasi gon nan Yesu ra den kulci mbarǝm gip dǝbom Bom kǝ Yam, tǝ den pi wazu kǝ zo shirǝm kǝ Yami, kiri mǝn keri bar ju ɗiri Yam, na mǝn kulci mbarǝm shirǝm tu kan Yam bi Musa gwa, na kiri babomi wu ɗir kar ti. 2 Wu wule, &lt;&lt;Yari mi, na unu ikoni kǝ den pi bar ju, woni bi’i bi?&gt;&gt;
3 Tǝ nǝmi wur tǝ wule, &lt;&lt;Am ma a tambe ine, kǝkǝno yarin ni, 4 batisma kǝ Yohanawo kar Yam ni ɗǝl sura ko kar mbarǝm ni?&gt;&gt;
5 Arni wu bali shirǝm tu gip dlom gǝzǝni, wu wule, &lt;&lt;Mǝn ni mǝ wule sur yam no, ti wule, unun kem kǝ nǝm shirǝm gǝs da'a? 6 Ama mǝn ni mǝ wule, kar mbarǝm no, mbarǝm kup ba la mi na tate domici wu nǝm'e Yohana mǝn shirǝm na Yamni.&gt;&gt; 7 Ar ni wu nǝm wu wule, &lt;&lt;Mǝ mom las tu ar ɗǝl sur gwa da'a.&gt;&gt; 8 Kan Yesu ba wul wur'e, &lt;&lt;Ami ma a yari in na ikoyi gongeni a pi bar ju da'a.&gt;&gt;
Shirǝm den mǝn mbap mǝn ɗasi tu’e
9 Arni tǝ nǝm yari mbarǝm shirǝmi, &lt;&lt;Pi mbarǝm gon kan pi kǝn inabi, kan tǝ bi jen dǝ wu zam ɓomi dene, kan tǝ ndara gip bǝn goni, tǝ dǝm rǝnka kǝ sheti ghon na womti. 10 Nan pǝt kotli inabiyi ɗiro, kan tǝ kar zher gǝs gon rǝn kar mǝn mbap den kǝn gǝs tuka, dǝ wu bi ti inabiyi jeni. Ama arni mǝn mbap ja ɓo zher tu wu kar ti am koni. 11 Tǝ pa kar zher goni, ti esi wu ɓo ti, wu bi ti shame, wu kar ti am koni. 12 Esi, tǝ pa kar mbarǝm kǝ myakan, muntuwo arni wu kumi tǝ dli, wu la tǝka. 13 Arni mǝn kǝn inabi tu wule, &lt;Unun a piwu? Aa kar nya gǝn nan a ndu ti gwa, wolo wi shin nartǝn gǝsi.&gt;
14 Ama nan mǝn mbap ja shin tiwo, arni wu wul ezǝn'e, &lt;&lt;Nya tu baa nǝm gǝs bar kǝ bas tu rawi, na mǝ ri ti eka, dǝ kǝni dǝm gwagǝmi ra.&gt;&gt; 15 Arni wu byal ti kar kǝn inabiyi kan wu ri ti eka. Unu ari ni ba mǝn kǝn tu ba pi wurwe? 16 Mǝn ɓomi zami den kǝn gǝs juwo ti ri wur eka, kan tǝ bi jen kǝn inabiyika.&gt;&gt; Nan mbarǝm kum untuwo, arni wu wule, &lt;&lt;Ar ba pi da'a.&gt;&gt; 17 Ama tǝ wi wur gere, tǝ wule, &lt;&lt;Unun shirǝm kǝ Yam yariwe? &lt;Tat tu mǝn tu'i bom ngewo ar ni'e ho tat kan ne ti den bi tu'i bin gwa!’ 18 Kup na untu, muntu kan nda den tat tuwo ti ceccenka, ama tati ni nda den murgono ar ba lu tika tǝ dǝm wule ɗapti.&gt;&gt;
19 Mǝn kulci mbarǝm na kiri mǝn keri bar ju ɗiri Yam ndu'e wu nǝm Yesu bartu, ama wu kum bǝrti kǝ mbarǝme, shini gǝzǝno den wurni tǝ yari shirǝm tu.
Ar ndari dǝ bi Kaisar wurpi boma?
20 Arni wu wi ti gere, wu yem mbarǝm jen mǝn pǝni asǝm wu pi wule ho mbarǝm ni, kǝ dǝ wu kem Yesu tǝ yari wani shirǝmi, zan wu ri ti cina dǝ bar mǝn dandi kǝ bǝni. 21 Wu tambe ti wu wule, &lt;&lt;Ba mǝn kulci, mǝ mom'e shirǝm gi na kulci giwo dlatni ar ra, eso kǝ pi bar kǝ ndu'i gam da'a, ama kǝ kulci mbarǝm ho shirǝm kǝ Yam ndekes. 22 Ar ndari mǝ bi Kaisar wurpi boma ko ar dlat da'a?&gt;&gt;*
23 Ama tǝ mom pitǝn gǝzǝnka, kan tǝ wul wur'e, 24 &lt;&lt;Nunen ni kabarshu, shishidǝr na sun kǝ woni dene? Wu wule, &lt;&lt;Kǝ Kaisar ni.&gt;&gt;† 25 Tǝ wul wur'e, &lt;&lt;Bi ni Kaisar bar tu kan kǝ Kaisarni gwa, kan kǝ bi ni Yam bar ju kan kǝ Yam ni gwa.&gt;&gt; 26 Bartuwo, wu'i mbu nǝmi gǝs na shirǝm den argon tu tǝ yari cina dǝ mbarǝm gwa da'a. Shirǝmi dlǝkǝn wuri, arni wu yon shot.
Shirǝm den tli mǝshi mbarǝme
27 Arni Sadukiyawa jen munju kan la mbatl den'e tli mǝshi mbarǝm ra da gwa, wu ɗir kar Yesu. 28 Wu tambe ti wu wule, &lt;&lt;Ba mǝn kulci, Musa rǝshi mi'e, erǝm kǝ mbarǝm ni mǝshka kan tǝ ra na gǝr nan gǝr dawo, ar mbun'e dǝ mǝri pǝn gǝri kǝ dǝ tǝ zami erǝm gǝs tu nya. 29 Mbarǝm jen ra wi nyingi, nan bi nyin nǝm gwa, bariyi gudlumi na gǝre tǝ mǝshka tǝ zam nya da'a. 30 Kǝ rop ma untu, 31 kan kǝ myakani ba pǝn gǝri. Untuni kup gǝzǝn nyingiyi wu mǝshka wu zam gǝri nan ti da'a. 32 Den kariwo, kan gǝr tu ba mǝshka. 33 Gas tli mǝshi mbarǝmo gǝr kǝ woni ti dǝm gip wuri we? O fawo, kup gǝzǝno wu gudlumi nan tigwa!&gt;&gt;
34 Arni Yesu wul wur'e, &lt;&lt;Mimir kǝ zhan kǝn baa gudlumi eso baa ri wur gip kushi. 35 Ama munju ndar tlitǝn bi dǝ mǝshtǝno wini wi dǝm gip zhan mǝn ɗirtǝne, wi gudlumi da'a ba ri wurka gip kushi da'a. 36 Wi'i mǝsh da'a, wi ni nǝm na mǝn kartǝn kǝ Yami, wi mimir kǝ Yam ni domici wu tli bi dǝ mǝshtǝn wi.
37 Eso, Musa nune tetla'e mǝn ju mǝsho wi tlyami, nan tǝ yar shirǝm kǝ lundum nan utu nǝm ama ar kerka da'a. Kan tǝ labi Babom Yam ti ni'e Yam kǝ Ibǝrahim, Yam kǝ Ishaku, Yam kǝ Yakubu. 38 Tǝ Yam kǝ mǝshi mbarǝmni da'a, tǝ Yam kǝ munju ra na rai gwani, kar tiwo, kup munju wini rawo mǝn rai ni.&gt;&gt; 39 Arni mǝn kulci doka kǝ Musa jen nǝmi wu wule, &lt;&lt;Ba mǝn kulci, kǝ pi ho shirǝmi.&gt;&gt; 40 Bartuwo, mbatl dlǝri wur kǝ wu i tambe ti argon da'a.
Woni'e Almasihu?
41 Yesu wul wur'e, &lt;&lt;Imni ba wule Almasihuwo nya Dauda niwe? ‡ 42 Dauda ngap na gam gǝs tǝ yari gip Zabura'e,
&lt;&lt;Babom wul Babom gǝn'e,
&lt;Dǝm den am shimli gǝni, §
43 se amin a kem mǝn nge gi
dǝm ba ne asǝm gi.&gt; &gt;&gt;
44 Dauda la ti bi'e &lt;Babomi,&gt; imni es ti dǝm nya gǝs rawu?&gt;&gt;
45 Nan mbarǝm kup den kumi gǝso, arni tǝ wul mir mǝn kopi gǝs'e, 46 &lt;&lt;Pini hankali na mǝn kulci mbarǝm doka kǝ Musa, mǝn ndu'i ndǝtltǝn gip kiri luluri, mǝn ndu'i e dǝ shirmi wur gip bar pǝte, mǝn ndu'i dǝ bi wur zo ba dǝmi gip bom kumi shirǝm kǝ Yami na ho ba dǝmi kǝ ba biki. 47 Wini'e mǝn ci bar kǝ mǝtli ju nan moni gǝzǝn mǝshka gwa, kan wu pi tlyari shirǝm na Yami kǝ dǝ shin wi ho mbarǝm ni. Wini ngap wi zam wani ɓatltǝn mǝn nartǝni.&gt;&gt;
* 20:22 Kaisar: Sunni kan ba ne bar gun kǝ Roma gwa. Kup muntu to den danda kǝ Roma gip zhan tawo ba lati bi nari. † 20:24 Kabarshu: Ba wulni wurpiyi’e Dinari, wurpi kǝ mǝn Romani. Muntu kan na shishidǝr na sun kǝ bar mǝn dandi kǝ Romayi dene gwa. ‡ 20:41 Kǝristi/Almasihu: Kǝristi na Almasihuwo kup bar nǝm ni, sede Almasihuwo na bi kǝ Girikni Almasihu ngapo na Ibraniyancini. Tini terkawo mbarǝm den ɓuti surtǝn gǝsi. Tini mǝn shirǝm na Yam yari’e ti sur ɗǝli mbarǝm gip dun mbatl gǝzǝni. § 20:42 Dǝm den am shimli: Ar ni’e dǝmi gip nartǝn kǝ kumi tǝmi kar Yami.