Yohana
Gabate tǝlankuri
Muntu rǝsh tǝlankuri yari sun gǝs gip tǝlankuri da'a. Ama tabbate'e Yohana nye mǝn kartǝn kǝ Yesu &lt;&lt;muntu Yesu ba ndu gwa&gt;&gt; ni rǝsh tǝlankuri (Zhit gip 13.23; 19.26; 20.2; 21.7,20). Ba shino rǝsh ni sheti ghon 85 den kaar kǝ gǝri kǝ Yesu. Rǝsh ni tǝlankur kǝn kǝ dǝ gode kandatu Yesu kalma kǝ Yam kan ra na pare ko patǝn da'a dǝm mbarǝm kan dǝ dǝm gip dlom gǝmi gwa. Ti ni'e mǝn ɗǝli mbarǝm kan Yam yari'e tii cwat gwa, ti ni es'e Almasihu Nya Yami. Kano tǝp kǝba ngǝshtǝn den ti ni mbarǝm baa zam rai (20.31). Tǝlankuri pa yari ra den ba zam ni rai kan baa pa da gwa tǝp kǝba ngǝshtǝn den Almasihu. Munju kan nǝm'e Yesu ni'e tǝpe, ti ni'e ge shirǝmi, ti ni es'e rai, baa zam bi bar kǝ Yam tu kǝkǝni. Bar ho bar gip tǝlankur kǝno ar ni'e kandatu mǝn rǝshiyi pi ampani na bar ju kan ba pi se na gǝni gwa na ngashi na bar ju kan kǝ ruhu ni gwa. Bar juwo ar ni'e ga male, na bǝredi, na cirtǝni, na mǝn le tǝm na tǝm gǝsi, na shirǝm kǝn'e, &lt;&lt;Ami ni,&gt;&gt; kan es na kin inabi na mir gǝri kini.
Bar ju kan ra gip tǝlankuri gwa
Gabate tǝlankuri 1.1-18
Pare pi mbap kǝ Yesu 1.19-51
Pi mbap kǝ Yesu na kulci mbarǝm gip pili 2.1-12.50
Dǝmi kǝ Yesu den bi mǝshtǝni 13.1-17.26
Mǝshtǝn kǝ Yesu 18.1-19.42
Tlitǝn kǝ Yesu gip mǝshi mbarǝme 20.1-21.25
1
Kalmayi dǝmka mbarǝme
1 Na la'i gǝs kǝ pi ko unu na unuwo Kalma ra, Kalmayi ra na Yami, kan Kalmayiwo Yam ni. 2 Ti nǝra na Yam terka kapǝn dǝ pi bar kup.
3 Tǝp kar ti ni pi bar kup, argon ra kan Yam pi gip bar ju tǝ pi bat nan ti gwa da'a. 4 Ti ni'e mǝn bi ge mbatli, ge mbatl tu ngapo ar ni'e cirtǝn kǝ mbarǝmi. 5 Cirtǝni ba cir ni gip dǝmǝni, ama dǝmǝni mani tle gam kǝ cirtǝni da'a.
6 Mbarǝm gon ra kan Yam kar ti ɗir gwa, mǝn sun'e Yohana. 7 Tǝ ɗir ni kǝ dǝ tǝ yari mbarǝm ge shirǝm den cirtǝni, kǝ dǝ mbarǝm kup ngǝsh wur den cirtǝn tu.
8 Yohana na gam gǝs ni'e cirtǝn tu da'a, tǝ ɗir ni kǝ dǝ tǝ yari mbarǝm ge shirǝm den cirtǝni.
9 Ho cirtǝn tu kan ba bi cirtǝn ko gonge mbarǝm ra den ɗirtǝn gip atl kundǝrǝndlip.
10 Tǝ ra far den kaar atli, kup na tǝp kar ti ni pi atl kundǝrǝndlip, ama mbarǝm den kaar atl mani momi gǝs da'a. 11 Tǝ ɗir ni kar mbarǝm gǝsi, ama mbarǝm gǝsi nǝm ti da'a. 12 Ama munju kup kan nǝm ti, munju kan ngǝsh wur den sun gǝso, tǝ bi wur bi kǝ dǝmi mimir kǝ Yam wi. 13 Ba'e mimir ju kan gǝri gǝzǝn nǝra kandatu mbarǝm ba gǝri, ko kǝ ba metǝn kǝ gǝr na kosi, ko kǝ ndu'i kǝ mbarǝm gwa da'a, ama gǝri kǝ Yam ni.
14 Kalmayi palka mbarǝme kan tǝ dǝm gip dlom gǝmi. Mǝ shin ɗǝɗatǝn gǝsi, ɗǝɗatǝn kǝ nya nǝm tonngǝlan kǝ Yam kan bom, muntu ɗǝl sur kar Bǝbayi gwa, laa'i na zo mbatl kǝ Yam na ge shirǝmi.
15 (Yohana shirǝm den ti. Tǝ tli yar yam tǝ wule, &lt;&lt;Muntu ni'e mbarǝm tu kan a wule, &lt;Mǝn ɗirtǝn den kaar da'ǝmi manǝmi, domici tǝra kapǝn dǝ gǝri mi. 16 Tǝp kar laa'i zo mbatl gǝs ni mǝ zam zo mbatl gon ra den goni. 17 Domici kulciwo tǝp kar Musa ni bi, ama zo mbatl kǝ Yam na ge shirǝm ɗir ni tǝp kar Yesu Almasihu. 18 Murgon ra kan bot shini Yam gwa da'a, ama nya gǝs nǝmi kan bom, muntu kan ti ni'e Yam kan ra na Bǝbayi gwa, ti ni tǝ gode mi Yami.&gt; &gt;&gt;
Yohana wule ti ni'e Almasihu da'a
19 Seda kǝ Yohana ikǝn nan mǝn Yahuda kǝ Urshalima kar mǝn keri bar ju ɗiri Yam na mǝn gǝsgal kǝ Lawi kǝ wu ngen momi den ko ti woni gwa. 20 Tǝ nge yari da'a, ama tǝ ɓul bi tǝ wule, &lt;&lt;Ami ni'e Almasihu da'a.&gt;&gt;
21 Wu ngen momi kar ti wu wule, &lt;&lt;To ki ni'e wowe? Ki ni'e Iliya ya?&gt;&gt; Tǝ wul wur'e, &lt;&lt;Ami ni da'a.&gt;&gt; Wu wul ti'e,&lt;&lt;Ki ni'e mǝn yari shirǝm kǝ Yam tu ya?&gt;&gt; Ar ni tǝ nǝmi wur tǝ wule, &lt;&lt;O'o.&gt;&gt;
22 Kan wu pa'i na wultǝn'e, &lt;&lt;Ki ni'e wowe? Yari mi argon tu kan mii bali munju kan kar mi ɗir gwa. Unun kǝ wul gam gi rawe?&gt;&gt;
23 Yohana bali wur gip shirǝm kǝ mǝn yari shirǝm kǝ Yam Ishaya tǝ wule, &lt;&lt;Ami ni'e yar mǝn latǝn bi gip lǝpe, &lt;Kǝrkǝmi ni guntǝp Babom ar dǝm sat.&gt; &gt;&gt;*
24 Ar ni mǝn Parise jen kan kar wur gwa 25 ngen momi kar Yohana wu wule, &lt;&lt;Kan unun kem kǝ pi mbarǝm batisma nan ki ni'e Almasihu ko Iliya, ko mǝn yari shirǝm kǝ Yam tu da gwa?&gt;&gt;
26 Yohana nǝmi wur tǝ wule, &lt;&lt;A pini mbarǝm batisma na male, ama gip kǝno gon ra kan kǝ mom ti da gwa. 27 Ti ni'e muntu kan ba ɗir kaar da'ǝmi, muntu zap kaptǝlan gǝs ma a kǝm pǝtli da gwa.&gt;&gt;
28 Muntu kup pini gip nye bǝn kǝ Betanya den kǝti bi ɓula kǝ Urdun, las tu kan Yohana den pi mbarǝm batisma gwa.
Yesu ni'e nye Tǝm kǝ Yami
29 Bar tlowo ar ni Yohana shin Yesu den tertǝn kar ti, kan tǝ wule, &lt;&lt;Shin ni nye tǝm kǝ Yami, muntu kan ra na warwat pitǝn kǝ mbarǝm kǝ atl kundǝrǝndlip gam da ti gwa! 30 Ti ni'e muntu kan a shirǝm den ti gwa nan a wule, &lt;Mǝn ɗirtǝn den kaar da'ǝmi manǝmi, domici tǝra kapǝn dǝ gǝri mi.&gt; 31 Kup na ami na gam gǝn ma a mom ti da'a, ama argon tu kem a ɗir ami den pi mbarǝm batisma na mal gwa ni'e kǝ dǝ mom ti ra gip Isra'ila.&gt;&gt;
32 Kan Yohana ba bi seda'e, &lt;&lt;A shin ruhu kǝ Yam den surtǝn na dli wule kǝ kuɓuri kan ba dlǝr den ti. 33 Faro, a mom ti da'a, ama muntu kan karǝm kǝ pi batisma na mali yarim'e, &lt;Mbarǝm tu kan kǝ shin Ruhu sur kan ba dǝm den ti ni'e muntu kan baa pi mbarǝm batisma na Ruhu kǝ Yam gwa.&gt; 34 A shin wi kan a yari den'e muntuwo Nya Yam ni.&gt;&gt;
Mir mǝn kulci kar Yesu kǝ pari
35 Bar tlo eso Yohana ra dlor na rop gip mir mǝn kulci kar ti. 36 Nan tǝ shin Yesu den wucetǝno, ar ni tǝ wule, &lt;&lt;Shin ni! Nye Tǝm kǝ Yam ta!&gt;&gt;
37 Nan mir mǝn kulci kar ti ropi kum tǝ yari untuwo, ar ni wu kop Yesu kaari. 38 Yesu bali ger kaaro ar ni tǝ shin wur den kopi gǝsi, kan tǝ ngen momi kar wur tǝ wule, &lt;&lt;Unun kǝ ndu we?&gt;&gt; Ar ni wu wule, &lt;&lt;Rabbi, (Ba mǝn kulci ituwi), a ko ni kǝ dǝm we?&gt;&gt;
39 Yesu nǝmi wur tǝ wule, &lt;&lt;Ɗir shin ni.&gt;&gt; Ar ni wu ri nan ti kan wu shin las tu tǝ dǝm gwa, wokociyiwo bar kǝ gǝlla am wupse ni kǝ siti, kan wu pa'i nde pǝt nan ti.
40 Andǝrawus, erǝm kǝ Siman Bitǝrus ni'e nǝm gip ropi kan kum argon tu Yohana yari kan wu kop Yesu gwa. 41 Argon tu Andǝrawus pare piwo ar ni'e, tǝ zam erǝm gǝs Siman kan tǝ wul ti'e, &lt;&lt;Mǝ zam Almasihu wi&gt;&gt; (Zǝzari kǝ Yam ituwi). 42 Kan tǝ ɗir nan ti kar Yesu. Ar ni Yesu shin ti, kan tǝ wule, &lt;&lt;Ki ni'e Siman nya Yohana. Baa la ki bi'e Kepas&gt;&gt; (na bi gono Bitǝrus, tat ituwi†).
Yesu la bi Filibus na Natanayilu
43 Bar tlowo, ar ni Yesu pǝn gip mbatl gǝs den'e tii ndara Galili. Ar ni tǝ zam Filibus, kan tǝ wul ti'e, &lt;&lt;Kopǝni.&gt;&gt;
44 Filibus nye mǝn Betsaida ni, bǝn kǝ ga Andǝrawus na Bitǝrus. 45 Filibus zam Nataniyel kan tǝ wul ti'e, &lt;&lt;Mǝ zam mbarǝm tu kan Musa mǝn yari shirǝm kǝ Yam rǝsh den ti gip tǝlankur kulci gǝs gwawi, muntu kan ga mǝn yari shirǝm kǝ Yam ma rǝsh den ti gwa'e, Yesu kǝ Nazarat, nya Isubu.&gt;&gt;
46 Nataniyel ngen momi tǝ wule, &lt;&lt;Baa mani zami ho bar gon gip Nazarata?&gt;&gt; Filibus wul ti'e, &lt;&lt;Ɗir kǝ shini.&gt;&gt;
47 Nan Yesu shin Nataniyel den tertǝno, ar ni tǝ shirǝm den ti tǝ wule, &lt;&lt;Ho nye mǝn Isra'ilan kǝni, muntu kan setǝn ra gip pitǝn gǝs da gwa.&gt;&gt;
48 Nataniyel ngen momi kar ti tǝ wule, &lt;&lt;Im ni kǝ momǝn rawu?&gt;&gt; Yesu nǝmi ti'e, &lt;&lt;A shin ki nan ki ra gǝs kin turum kapǝn dǝ Filibus la ki bi gwa.&gt;&gt;
49 Kan Nataniyel ba wul Yesu'e, &lt;&lt;Ba mǝn kulci, ki ni'e Nya Yami! Ki ni'e Gun kǝ Isra'ila.&gt;&gt;
50 Yesu wul Nataniyel'e, &lt;&lt;Kǝ ngǝsh ki ni demǝn nan a yari'i den a shin ki gǝs kin turum gwa ya? Kii shin kiri bar ju kan man muntu gwa.&gt;&gt; 51 Ar ni tǝ pa wul wur'e, &lt;&lt;Na ho bi ni a yari ine, kii shin dlom yam ɓuli, na mir mǝn kartǝn kǝ Yam den totǝn na surtǝn den‡ Nya Mbarǝme.&gt;&gt;
* 1:23 Ishaya 40.3 † 1:42 Kepas (na bi kǝ mǝn Arameik ni) kano Bitǝrus (na bi mǝ mǝn Hellas) kup rop juwo tat ni ar ba pi nupi. ‡ 1:51 Pare pi bari 28.12