5
Enci gip Almasihu
1 Almasihu ɗǝli mi ni kǝdǝ mǝ pini dǝmi kǝ enci. Ra untuwo, dlǝr ni hoyi, ba kǝ pa pal ni zher kǝ doka es da'a.
2 Kumǝn ni, ami Bulus, a yari in'e, kǝn ni kǝ za sǝr kǝn den bi kǝ dǝmi dlat na Yamo, Almasihu dǝm argon kar kǝn da'a ituwi. 3 Aa pa yari ine, kup muntu za dǝ sǝr tiwo, ar nǝm ti te yar ka tǝ kop kulci kǝ Musa kup ituwi. 4 Kǝn kan kǝ ndu'e kǝ dǝm dlat kar Yam tǝp kǝ ba kopi kulci kǝ Musawo, kǝ ɗǝli gam gin ka gip Almasihuwi, eso, kǝ nge zo mbatl kǝ Yam ituwi. 5 Ama miwo, tǝp kar iko kǝ Ruhu kǝ Yam ni mǝn den la'i mbatl naar den pǝt tu kan Yam nǝm mi'e dlat ni mǝnra kar ti domici mǝ ngǝshtǝn gǝmi den Almashu gwa. 6 Mǝn kan gip ngashi gam na Almasihuwo, dǝmi na sǝrtǝne ko nduɓuliwo argon ni da'a. Argon tu ba ndu'o ar ni'e ngǝshtǝn gǝmi den Almasihu kan ba shin tǝp kǝba ndu'i ɓyar gwa.
7 Nan kǝ ngǝsh kǝn den Almasihuwo, kǝn ra den kopi gǝs dlat. Woni kem kǝn kǝ za'i kopi ge shirǝm kawu? 8 Tle gam tu kan pi ino sur kar Yam kan lakǝn bi gwa ni ar ɗǝl da'a. 9 Wule kandatu ba wul ra gwa'e, &lt;&lt;Yisti njem ni ba kem bǝredi na naari kǝ tlitǝne.&gt;&gt; 10 A tabbatewi den'e gip ngashi gam gǝmi kup na Almasihuwo, murgon ba'i jili inka da'a. Yam baa hukunte kup murgon tu kan baa ndu jili gin kagwa, ko ti woni. 11 Mir ɓyari, in wazu kǝ sǝrtǝn ni a'i den piwo, ununu kem mbarǝm den kumim dliwe? Na dǝ wule wazu kǝ sǝrtǝn ni a kulci mbarǝm gip wazu gǝn'e Yesu mǝsh kǝdǝ tǝ ɗǝli mi, na ar ba dǝmi murgon bar kǝ pati asǝm da'a. 12 Na a ndu'e mǝn tli in mbatl juwo, ar baa mani wu pali gam gǝzǝn wule wu'i ni moniyi da'a.
Za ni dǝ Ruhu kǝ Yam kop nan kǝne
13 Mir ɓyari, Yam lakǝn ni bi kǝ zami enci, eso ba kǝ pǝn ni enci tu kǝ pini pitǝn kǝ dli da'a. Dǝ ndutǝn kǝ Yam kem kǝn kǝ ne am ya'ǝn ra. 14 Kulci'e &lt;&lt;Mǝ ndu berǝm dǝmi gǝmi wule kandatu mǝ ndu gam gǝmi.&gt;&gt; Kulci nǝm tu ni tla gam kǝ Kulci kǝ Musa Kup. 15 Ama kǝn ni kǝ ci cina na dlan na ngǝngash ya'ǝn wule dabba kǝ gip lǝpo, ngup kǝnni, ba kǝ kem ni ya'ǝn kǝ ndetǝn da'a.
16 Argon tu a yariwo ar ni'e, za ni dǝ Ruhu kǝ Yam kop nan kǝne, ar ni baa kem kǝ nge pitǝn kǝ dli. 17 Domici dliwo ar ba nduni argon tu ba pi gapa na Ruhu gwa, eso Ruhu ba pi ni gapa na pitǝn kǝ dli. Gip dlan na ezǝn ni wura ko gigasi, ar ni kem ki pi argon tu kǝ ndu gwa da'a. 18 Ama wokoci tu Ruhu kǝ Yam ni ba kop nan kǝno, kulci kǝ Musa baa'i kop nan kǝn da'a.
19 Pitǝn kǝ dliwo ar ra na ghuuni da'a, muri na mǝtli na moni kari, pi bar kǝ dǝɗanye, na holi kumi shame, 20 bote arjen ju kan Yam ni dagwa, na tle woti, na ngetǝne, na pi dlanye, na nge zami kǝ goni, na pi lo'e, na ndu'i gami, na tatli gami, na bǝtli asǝm gip barka, 21 pi lo na zami kǝ ɓyari, na tle bar ju ba tlo mbarǝm gwa, na pi nyel kǝ warwat pitǝne, na kup nami warwat pitǝne. Aa dǝli in kǝme, ksandatu a dǝli fa gwa'e, kup mbarǝm mǝn pi bar juwo, wi zam tetǝn gip mulki kǝ Yam da'a.
22 Ama Ruhu kǝ Yam ni ba kop nan miwo ar ba kem mi kǝ pi ndutǝne, na pi ghol mbatli, na dǝmi zhǝlili, na te mbatl kaarka, na pi mbarǝm ho bari, na pitǝn dlat, na pi aminci, 23 na ghalǝm mbatli, na nǝmi gami. Kulci gon ra kan nge pitǝni munju da'a. 24 Mbarǝm ju kan ba dǝm gip ngashi gam na Almasihu Yesuwo, wu ɓa dli gǝzǝnka den kin wi nan wu za dǝ pitǝn kǝ dli na kup arjen ju dli ba ndu gwa kop nan wur dagwa. 25 Tun kan Ruhu kǝ Yam ni kem mǝn ra na raiwo, na dǝ Ruhuyi kop nan mi gip dǝmi gǝmi kup. 26 Ba mǝ dǝm ni mǝn ɓe ngetle, ko mǝn tli ɓyar mbatli, ko mǝn pi lo na zami kǝ ɓyar da'a.