18
Bi Yesu ka kan ba nǝm ti
1 Nan Yesu pa'i shirǝm na Yamo, ar ni Yesu na mir mǝn kulci kar ti ndara kan wu jikat dǝndi kǝ Kidǝron. Den kǝti kǝ ɓula'iwo dlyar kǝn zaitun gon ra, ar ni ti na mir mǝn kulci kar ti te gipi.
2 Yahuda, muntu kan bi tikayi mom lasi, domici Yesu na mir mǝn kulci kar ti ba kur mo barta. 3 Ar ni Yahuda nde womti mǝn bi utuyi cina, ga mǝn ɓuti bom kǝ Yami, kiri mǝn keri bar ju ɗiri Yami na mǝn Parise ba te gip dlyari. Wu ɗir na ga toci, pitǝla, dlo na bar kǝ dlanye.
4 Yesu na momi argon tu baa ndo nan tiwo, ar ni tǝ tli ter kar wur tǝ ngen momi tǝ wule, &lt;&lt;Wo ni kǝ ngeni?&gt;&gt;
5 Wu nǝmi ti wu wule, &lt;&lt;Yesu kǝ Nazarat ni.&gt;&gt; Yesu wul wur'e, &lt;&lt;Ami ni.&gt;&gt; (Yahuda mǝn bi gǝsika ra tlor nan wuri.) 6 Nan Yesu wul wur'e, &lt;&lt;Ami ni'e ti,&gt;&gt; ar ni wu dǝlka na kaar kan wu nda atlka.
7 Ar ni tǝ pa ngen momi kar wur tǝ wule, &lt;&lt;Wo ni kǝ ngeni?&gt;&gt; Kan wu wul ti'e, &lt;&lt;Yesu kǝ Nazarat ni.&gt;&gt;
8 Yesu nǝmi wur tǝ wule, &lt;&lt;A yari in'e ami ni'e ti. Ami ni fa kǝn den ngeniwo, to za ni mbarǝm ju wu ndara.&gt;&gt;
9 Muntu pi ni untu kǝ dǝ shirǝm tu kan Yesu yari gwa laa'i, den'e, &lt;&lt;A hol ko nǝm gip munju kan kǝ bim gwa da'a.&gt;&gt;*
10 Ar ni Siman Bitǝrus, muntu kan ra na bar sǝɓǝr gwa, dli bar sǝɓǝr gǝs kan tǝ wotl kǝm kǝ zher kǝ bar mǝn keri bar ju ɗiri Yam gwa, tǝ pǝni ti kǝm kǝ shimli den gamka. (Sun kǝ zheri ni'e Malkus).
11 Yesu wul Bitǝrus'e, &lt;&lt;Pali bar sǝɓǝr gika gip kumti gǝsi! Kǝ kum wule ar nǝm a tla gip gal tu kan Bǝba bim kǝ a tla gwa diya?&gt;&gt;
Ri na Yesu bom dǝ Hanana
12 Ar ni domtǝn kǝ mǝn bi utu kǝ Roma na komanda gǝzǝn na ga mǝn ɓuti bom kǝ Yam ba nǝm Yesu. Wu ɓal tika. 13 Kan wu pare ri gǝs cina dǝ Hanana, muntu kan bakon kǝ Kayafa, bar mǝn keri bar ju ɗiri Yam kǝ sheti ghoni ni gwa. 14 Kayafa ni'e muntu wokoci gon pi shirǝm kiri kǝ mǝn Yahuda den ar mani mbuntǝn dǝ gon mǝsh den am kǝ mbarǝm kup gwa.
Bitǝrus nge'e tǝ mom Yesu kǝ nǝm
15 Siman Bitǝrus na nye mǝn kulci kar Yesu gon den kopi Yesu kaari. Domici nye mǝn kulci kar Yesu tuwo bar mǝn keri bar ju ɗiri Yam gwa mom ti, ar ni tǝ kop Yesu tǝ te gip dǝbom bom kǝ bar mǝn keri bar ju ɗiri Yami gwa. 16 Ama Bitǝrus dlǝr te bǝdlabǝn kaarika. Nye mǝn kulci kar Yesu goniyi, muntu kan bar mǝn keri bar ju ɗiri Yami mom ti gwa, pal ter na kaari, tǝ shirǝm na nye gǝr tu kan den mbap ɓuti bǝdlabǝn bomi gwa, kan ba ter na Bitǝrus gipi.
17 Nye gǝr tu kan den ɓuti bǝdlabǝni ngen momi kar Bitǝrus tǝ wule, &lt;&lt;Ki ma nǝm gip mir mǝn kulci kar mbarǝm tu ni diya?&gt;&gt; Bitǝrus bali ti tǝ wule, &lt;&lt;Ami ra gip wur da'a.&gt;&gt;
18 &lt;&lt;Wokoci iɗatǝn kǝ las ni, ar ni ga zher kǝ bar mǝn keri bar ju ɗiri Yami na ga mǝn ɓuti bom kǝ Yam dlǝr kǝ kumi gǝzhin mǝn utu kan wu hor gwa. Bitǝrus ma tǝra dlor nan wuri, tǝ den kumi utuyi.&gt;&gt;
Bar mǝn keri bar ju ɗiri Yam ngen momi kar Yesu
19 Ar ni bar mǝn keri bar ju ɗiri Yam ngen momi kar Yesu den mir mǝn kulci kar ti na den kulci gǝsi.
20 Yesu bali ti tǝ wule, &lt;&lt;A shirǝm na mbarǝm na ghundǝr argonka da'a, a pi ta kulci mbarǝm gip bom domtǝn kǝ mǝn Yahuda na gip bom kǝ Yami, las tu mǝn Yahuda kup ba kur dom wur gwa. A yari argon muri da'a. 21 Unun kem kǝ ngen momi karǝm rawe? Ngen momi kar munju kan kumǝn gwa, ai wu mom argon tu a yari gwa.&gt;&gt;
22 Nan Yesu yari muntuwo, ar ni gon gip kǝ cina gǝzǝn kan kosak na Yesu gwa ɓe ti amkayama. Tǝ wul Yesu'e, &lt;&lt;Untu ni kii bali shirǝm bar mǝn keri bar ju ɗiri Yama?&gt;&gt;
23 Yesu bali ti tǝ wule, &lt;&lt;O argon ra a yarika mǝgǝniwo, yari. Ama e ge shirǝm ni a yari fawo, unun kem kǝ ɓom we? 24 Ar ni Hanana kar bar na Yesu na ɓali dǝ Kayafa, bar mǝn keri bar ju ɗiri Yam gwa.&gt;&gt;
Bitǝrus nge'e tǝ mom Yesu biyi rop na kǝ myakan
25 Bitǝrus ra dlor den kumi utu, ar ni jen ngen momi wu wul ti'e, &lt;&lt;Ki ma nǝm gip mir mǝn kulci kar mbarǝm tu ni diya?&gt;&gt; Ar ni Bitǝrus nge, tǝ wule, &lt;&lt;Ami ra gip wur da'a.&gt;&gt;
26 Nǝm gip zher kǝ bar mǝn keri bar ju ɗiri Yam, mǝn kǝ mbarǝm tu kan Bitǝrus wotli ti kǝmika shirǝm tǝ wule, &lt;&lt;A shin ki na Yesu gip dlyar kǝn zaituni diya?&gt;&gt; 27 Ar ni Bitǝrus pa wule untu ni da'a, gip untuwo ar ni tus kor la yare.
Yesu cina dǝ Bilatus
28 Kǝ bi cigǝni ar ni kiri kǝ mǝn Yahudayi ɗǝl na Yesu wu za bom kǝ Kayafa wu ndara nan ti bom kǝ gobna kǝ Roma. Ama ar ni wu nge tetǝn gip bomika bǝse wu li gam gǝzǝnka cina dǝ Yam kan ar hane wur ci fingal Jikat Bǝdlabǝni. 29 Ar ni Bilatus ɗǝl ter kaari tǝ ngen momi kar wur tǝ wule, &lt;&lt;Unu shirǝm ni kǝ ɗiri mbarǝm kǝn cina dene we?&gt;&gt;
30 Wu bali ti'e, &lt;&lt;Dǝ wule mbarǝm kǝn pi wani bar gon dawo, o na mǝ ɗir ti cina da'i da'a.&gt;&gt;
31 Bilatus wule, &lt;&lt;Pǝn tǝni na gam gin kǝ tloyi tǝni shirǝm den bi kulci gi ni.&gt;&gt; Ar ni mǝn Yahudayi wul ti'e, &lt;&lt;Mǝn ra na iko kǝ hukunte mbarǝm dǝ ri ti eka da'a.&gt;&gt; 32 Muntu pi ni kǝ dǝ argon tu kan Yesu yari den kandatu tǝ ri kǝ mǝshtǝn gwa laa'i.
33 Bilatus pal te gip bomka, kan tǝ la bi Yesu tǝ ngen momi kar ti tǝ wule, &lt;&lt;Ki ni'e gun kǝ mǝn Yahuda ya?&gt;&gt;
34 Yesu ngen momi kar ti tǝ wule, &lt;&lt;Muntuwo yari kǝ gam gi na ko jen ni yari'i untu demǝni?&gt;&gt;
35 Bilatus bali ti tǝ wule, &lt;&lt;Ami mǝn Yahuda na? Mbarǝm gin na ga kiri mǝn keri bar ju ɗiri Yam ni ɗir ki cina da'ǝmi. Ununu kǝ piwe?&gt;&gt;
36 Yesu wule, &lt;&lt;Dǝmi gǝn gunwo kǝ den kaar atl kǝn ni da'a. Na untuno, ga zher gǝn baa dlan wur wu hane kiri kǝ mǝn Yahudayi nǝmi gǝni. Ama dǝmi gun gǝno kǝ ɗe ni da'a.&gt;&gt;
37 Bilatus wule, &lt;&lt;Rawo ki gun na?&gt;&gt; Yesu nǝmi ti tǝ wule, &lt;&lt;Kǝ yari dlat na wultǝn'e ami gun ni. Na ho bi, den untu ni gǝri mi, kan den untu ni a sur gip atl, kǝ dǝ a yari shirǝm den ge shirǝmi. Murgon tu kup kan den kopi kaar kǝ ge shirǝmi baa kumǝni.&gt;&gt;
38 Bilatus ngen momi tǝ wule, &lt;&lt;Ununu ni'e ge shirǝmi?&gt;&gt; Ra untuwo ar ni tǝ ɗǝl te kaarika es kar mǝn Yahudayi tǝ wul wur'e, &lt;&lt;A zam argon tu kan baa nǝm mbarǝm kǝn dene gwa da'a. 39 Ama kandatu kǝ kur pi gwa ni kǝ dǝ pǝtli in nye mǝn bom moni nǝm wokoci kǝ Nyel Jikat Bǝdlabǝni. Kǝ ndu a pǝtli in Gun kǝ mǝn Yahuda ya?&gt;&gt;
40 Ar ni wu tli na la'i yar es wu wule, &lt;&lt;O'o, ba'e ti da'a! Bi mi Barabas!&gt;&gt; Barabaso mǝn tli bǝn mbatl ni.
* 18:9 Yohana 6.39