15
Ri Yesu cina dǝ gobna Bilatus
1 Kǝ bi cigǝni, ar ni ga kiri lǝɓa kǝ Yami na kiri kǝ bǝni, na mǝn kulci mbarǝm den kulci kǝ Musa, na kup nami mǝn domtǝn kǝ mǝn ne ger den shirǝm dar bi dene. Kan wu ɓal Yesuka, wu ndara nan ti cina dǝ Bilatus. 2 Bilatus ngen momi kar ti tǝ wule, &lt;&lt;Ki ni'e gun kǝ mǝn Yahuda ya?&gt;&gt; Ar ni Yesu bali ti, tǝ wule, &lt;&lt;Untu ni kǝ yari.&gt;&gt;
3 Kan ga kiri lǝɓa kǝ Yam ba ne ti bes shirǝm gami den bar na womti. 4 Ar ni Bilatus pa ngen momi kar ti, tǝ wul ti'e, &lt;&lt;Ar tu wu ne'i den ne bes shirǝm gam den bar na womti, kii bali diya?&gt;&gt;
5 Ama har kǝkǝn ma Yesu sa gǝs shot, ar ni ar ghun Bilatus.
Tloyi Yesu hukuntetǝn kǝ mǝshtǝni
6 Ar dǝm'e den kandatu tǝ kur pi gwa, gunyi ba kur pǝtli mǝn Yahudayi nǝm gip munju ra na ɓali gip bom moni kan wu liri gwa. 7 Rawo, mbarǝm gon ra kan ba la ti bi'e Barabas gwa ra na ɓali gip bom moni na mir mǝn tli mǝn bǝn mbatl yami kan wu ri gon eka wokoci gon kǝ tli mǝn bǝn mbatl yami. 8 Ar ni womti mbarǝmi ɗir wu nǝm liri Bilatus kǝ dǝ tǝ pi wur argon tu tǝ kur pi gwa.
9 Bilatus bali wur tǝ wule, &lt;&lt;Kǝ ndu'e a pǝtli in gun kǝ mǝn Yahuda ya?&gt;&gt; 10 Domici tǝ mom'e ghuve ni kem ga kiri lǝɓa kǝ Yam kǝ bi Yesuka am da ti. 11 Ar ni ga kiri lǝɓa kǝ Yam ba co mbarǝm kǝ dǝ wu wule dǝ pǝtli wur Barabas den ami kǝ Yesu. 12 Ar ni Bilatus ngen momi kar wur tǝ wule, &lt;&lt;Kan unun aa pi na muntu kǝ wul ti'e gun kǝ mǝn Yahuda gwawu?&gt;&gt; 13 Ar ni wu wom bar wu wule, &lt;&lt;Dǝ ɓa tika den kini!&gt;&gt; 14 Bilatus wul wur'e, &lt;&lt;Den unu? Unu wani bar ni tǝ piwe?&gt;&gt; Ar ni wu pa wom bar hoyi wu den wultǝn'e, &lt;&lt;Dǝ ɓa tika den kini!&gt;&gt;
15 Nan tǝ ndu'e tǝ gholi womti mbarǝmi mbatlo, ar ni tǝ pǝtli wur Barabas. Nan tǝ kem ɓo Yesu na rǝɓawo ar ni tǝ taa ti am da wur kǝ dǝ ɓa tika den kini.
16 Kan ga mǝn bi utuyi ba ndara na Yesu gip dlabǝn bom kǝ ga mǝn bi utuyi, bom dǝ gobnayi las tu ba la ti bi'e,&lt;&lt;Pǝritoriyom&gt;&gt; gwa. Ar ni wu dom nami mǝn bi utuyi kup. 17 Ar ni wu la'i ti tlyari lulur gon wule zili yape, wu pa pi posh gam ka ire. Wu kemi ti sur gami. 18 Ar ni wu nǝm shirmi gǝsi wu den wultǝn'e, &lt;&lt;Dǝ Yam za ki ra, gun kǝ mǝn Yahuda!&gt;&gt; 19 Eso, wu pi ta ɓe gǝs sur gami na dlo, wu pi ta bǝse ti mo'ǝmi. Kan wu ngus gip lo'i gǝs den wu ne ti den bi nartǝni. 20 Nan wu pa'i lo'i gǝso, ar ni wu tus tlyari zili luluri ka, kan wu la'i ti lulur gǝsi. Kan wu ɗǝli ti te kaarika kǝ dǝ ɓa tika den kini.
Ɓa Yesuka den kini
21 Wu den ndaratǝno, ar ni wu mo na mbarǝm gon den ɓomi asǝme, mǝn sun Simon, mbarǝm kǝ Sayirin, basi ga Alekzanda na Rufus, tǝ ɗǝl ter gip nye bǝni, ar ni wu kem ti kǝ pǝni kin ɓa'i kǝ Yesu. 22 Wu ri Yesu las gon kan ba wul ti'e Golgota gwa, las kǝ kula gam ituwi. 23 Lasi ni wu taˈi ti mal inabi kurtli na mur, kan tǝ nge tleka. 24 Ar ni wu ɓa tika den kini. Wu pa rabe tutul gǝs gip dlom gǝzǝni, wu la guri'a dene wu shin argon tu ko gonge gǝzǝn baa zam gwa. 25 Bar kǝ gǝlla am ghanum ni kǝ cigǝni ni wu ɓa ti den kini. 26 Den kin tu ɓa tikawo, ar ni wu rǝsh bar tu wu shin bes gǝs dene gwa'e, &lt;&lt;GUN KƏ MƏN YAHUDA.&gt;&gt;
27 Wu pa ɓa mur mǝn dlǝri den tǝp jen rop nan ti, nǝm den am shimli gǝsi, nǝmi ngapo den am yali gǝsi. 28 (Muntuwo den bi laa'itǝn kǝ rǝshi shirǝm kǝ Yam ni'e, &lt;&lt;Dlǝm ti gip mǝn wani pitǝne.&gt;&gt;)*
29 Mbarǝm kan ba kop tǝp lasi gwa pi ta yari shirǝm mburtǝne, wu den kungǝt gami, wu den wultǝn'e, &lt;&lt;Hahaha! Ki kan kii yas bom kǝ Yamka, kǝ pa tu gip muri myakano, 30 se kǝ ɗǝl sur den kini, kǝ ɗǝli gam gi!&gt;&gt; 31 Untu ni es ga kiri lǝɓa kǝ Yam gwa, na mǝn kulci mbarǝm den kulci kǝ Musa pi ta pi ti mǝgǝn shirǝm gip dlom gǝzǝni, wu den wultǝn'e, &lt;&lt;Tǝ ɗǝli jeni, ama tii mani ɗǝli gam gǝs da'a! 32 Naa dǝ Almasihu tu, e gun kǝ Israˈila ɗǝl sur den kin ɓatǝni kǝkǝn mǝ shini, kǝ dǝ mǝn ma mǝ ngǝsh mi den ti ra!&gt;&gt; Mur mǝn dlǝri den tǝp ju nan ɓa wur nan ti ma pi ti mǝgǝn shirǝmi.
33 Gip dlom pǝte, ar ni dǝmǝn nga gip atli ka kup, ar ba ri gǝlla am myakan kǝ pǝte. 34 Ra untuwo, nan ar ri gǝlla am myakan kǝ pǝto, ar ni Yesu tli yar yam tǝ wule, &lt;&lt;Eloi, Eloi lamasabaktani?&gt;&gt; Muntu ba pi nupi'e &lt;&lt;Yam gǝni, Yam gǝni, unun kem kǝ balǝm kaar we?&gt;&gt;†
35 Nan jen kan ra dlor lasi kum untuwo ar ni wu wule, &lt;&lt;Ɓa kum ni, tǝ den laˈi bi mǝn yari shirǝm kǝ Yam Iliya wi.&gt;&gt;
36 Ar ni nǝm gip wur tli na kǝtǝre, tǝ gii sonso na mati mal gǝri kiin inabi, tǝ ɓal den dlo tǝ taˈi Yesu kǝ dǝ tǝ tla, tǝ wule, &lt;&lt;Naa mi shini in Iliya mǝn yari shirǝm kǝ Yam baa ɗir tǝ ɗǝli ti sur ka gwa.&gt;&gt;
37 Ar ni Yesu tli yar hoyi tǝ dǝl bar shukutǝni, kan tǝ kotl mbatlka.
38 Ar ni labǝle kǝ te gip bom kǝ Yamka ba tarka sur gip dlomi, argon tu nǝm sur yami har su atlka. 39 Nan bar mǝn bi utu kan dlor lasi shin kandatu Yesu mǝsho, ar ni tǝ wule, &lt;&lt;Na ho bi, mbarǝm tuwo, Nya Yam ni!&gt;&gt;
40 Mǝtli jen dlǝr teka jen wu den shini. Gip wuro Maryamu kǝ Magadala ra, na Maryamu nasi Yakubu heli na Isubu, na Salomi esi. 41 Ter Galili ni mǝtli ju kop ti wu den pi ti mbapi. Mǝtli jen na womti kan kop ti kaar tor Urshalima ma ra lasi.
42 Kǝ sitiwo pǝt kǝrkǝm bar ni domici gǝniwo pǝt shukutǝn ni. 43 Ar ni mbarǝm gon mǝn sun Isubu, mbarǝm kǝ Arǝmatiya ɗiri. Ti ma nǝm ni gip domtǝn kǝ mǝn tloyi shirǝm kǝ mǝn Yahuda, mǝn pitǝn dlat ni esi, ti ni den ɓuti cwattǝn kǝ mulki kǝ Yami. Tǝ ɓa bi gul tǝ ri kar Bilatus, tǝ liri dǝ bi ti dli kǝ Yesu. 44 Bilatus nǝm bi na ame nan tǝ kum'e Yesu mǝsh kawi gwa. Ar ni tǝ la bi bar mǝn bi utuyi tǝ ngen momi kar ti, ko na ho bi ni Yesu mǝsh kawi. 45 Nan tǝ kum bi dǝ bar mǝn bi utuyiwo, ar ni tǝ bi Isubu dli kǝ Yesuyi. 46 Ar ni Isubu wur tutul ghumi mǝshi mbarǝm ɗiri, tǝ shu dli kǝ Yesu suri, kan tǝ ghumka na tutul ghumi mǝshi mbarǝmi, tǝ mur ti gip gambǝci tu kan tǝ bor gip shu tat gwa. Kan tǝ kutǝl bar tat ɗiri tǝ le bisika na ri. 47 Maryamu kǝ Magadala na Maryamu nas kǝ Isubu shin las tu muri dli kǝ Yesu gwa.
* 15:28 Kor rǝshi tulankuri jen ra na aya tu da'a. † 15:34 Zabura 22.1